மலேசியாவில் வேகமாகப் பெருகிவரும் கிருமித்தொற்று

மலேசியாவில் கொரோனா கிருமித்தொற்று இதுவரையில்லாத அளவில் அதிகரித்துள்ளது. கடந்த 24 மணி நேரத்தில் மலேசியாவில் புதிதாக 9,020 பேருக்கு கிருமித்தொற்றும் 63 மரணங்களும் ஏற்பட்டுள்ளன.

செவ்வாய்க்கிழமை முதல் பிரதமர் முகைதீன் யாசின் இரண்டு வார நடமாட்டக் கட்டுப்பாட்டை அறிவித்ததை அடுத்து இந்த புள்ளிவிவரங்கள் வெளிடப்பட்டுள்ளன.

தற்போது கவலைக்கிடமான நிலையில் இருக்கும் நோயாளிகளுக்கு சிகிச்சை அளிக்க மருத்துவமனையில் இடப்பற்றாக்குறை ஏற்பட்டிருப்பதாக அந்நாட்டு ஊடகங்கள் கூறுகின்றன.

நோய்ப்பரவலின் வேகம் ஒரு நாளில் 13,000 பேர் வரை அதிகரிக்கலாம் என அந்நாட்டின் சுகாதாரத் துறையின் தலைமை இயக்குநர் டாக்டர் நூர் ஹிஷாம் அப்துல்லா எச்சரித்துள்ளார்.


நீண்டதூரப் பயணம், கிராம மக்கள் அவதி: மலேசிய தடுப்பூசி உத்தி பற்றி விமர்சனம்

கோலாலம்பூர்: மலேசியாவின் கொவிட்-19 தடுப்பூசி உத்தி, பல குறைகூறல்களுக்குப் பின்னர் உற்று நோக்கப்பட்டு வருகிறது.
 குறிப்பாக, மாபெரும் தடுப்பூசி நிலையங்கள் நகரப் பகுதிகளில் திறக்கப்பட்டாலும் கிராமப்புற மக்கள் அவற்றை நாடுவதில் பெரும் சிரமத்தை எதிர்நோக்குவதாகக் கூறப்பட்டது.

வயது மூத்தவர்கள் தங்களுக்கான தடுப்பூசியைப் போட்டுக்கொள்ள நீண்டதூரப் பயணத்தை மேற்கொள்ள வேண்டி இருந்ததாகக் கடந்த வாரம் செய்திகள் பரவின.

கிளந்தானைச் சேர்ந்த 90 வயது கான் கியோக் ஹியாங், தமது தடுப்பூசியைப் பெற குபாங் கெரியான் என்னும் பகுதிக்குச் செல்ல நேரிட்டது.
 இது அவர் வசிக்கும் பகுதியான ரண்டாவ் பாஞ்சாங்கில் இருந்து சுமார் 45 கிலோ மீட்டர் தொலையில் உள்ளது.

அந்த மூதாட்டியை சையது ஹசன் சையது பக்கார் என்னும் அவரது அண்டை வீட்டார் அழைத்துச் செல்ல வேண்டி இருந்தது.இதுபோன்ற பல சம்பவங்கள் பற்றி தகவல்கள் வந்துள்ளன.

இது தவிர, மாபெரும் தடுப்பூசி நிலையங்களில் பெருங்கூட்டம் காணப்படுவதும் கவலையை ஏற்படுத்தி உள்ளது. இது குறித்து ஸ்ட்ரெய்ட்ஸ் டைம்ஸ் செய்தித்தாளிடம் பேசிய மலேசிய பொது சுகாதார மருத்துவர் சங்கத் தலைவர் ஸைனல் ஆரிஃபின் ஓமர், “சிறப்பாகவும் வேகமாகவும் தடுப்பூசியைப் போட்டுக்கொள்ள மாபெரும் தடுப்பூசி நிலையம் என்னும் அணுகுமுறை போதுமானதாக இல்லை,” என்றார்.

சிறிய தடுப்பூசி நிலையங்கள், நடமாடும் நிலையங்கள், நேரடியாகச் சென்று தடுப்பூசி பெறும் முறை போன்றவற்றை ஏற்படுத்துவது குறித்து கவனம் செலுத்தப்பட வேண்டும்.

குறிப்பாக, கிராமப்புறங்கள், மக்கள் நெருக்கமான வீடமைப்புப் பகுதிகள், குறைந்த விலை வீடுகள் அமைந்துள்ள பகுதிகள் ஆகியவற்றுக்கு இவை அவசியம்,” என்றார் அவர்.


மலேசியாவில் வர்த்தகங்கள் எதிர்நோக்கும் ஆபத்து

மலேசிய அரசாங்கம் அறிவித்துள்ள நெருக்கடி நிலையால் நூற்றுக்கும் அதிகமான மலேசிய வர்த்தகங்களையும் வர்த்தக குழுக்களையும் கொண்ட பெருங்கூட்டணி எச்சரித்துள்ளது.

உணவின்றி மலேசியர்கள் மாண்டுவிட்டால் கொவிட்-19 பரவலை முறியடிப்பதில் அதிக நன்மைகள் இல்லை என்று இன்டஸ்திரீஸ் யுனைட்டட் அமைப்பு தெரிவித்தது.

கிருமிப்பரவலால் அடிப்படைத் தேவைகளுக்காகச் சிரமப்படும் மலேசியர்கள் தங்களது வீட்டுக்கு வெளியே வெள்ளைக் கொடியை கடந்த வாரம் முதல் நாட்டி வருகின்றனர். இதனைக் கண்டு சமூக அமைப்புகளும் பாதிக்கப்பட்டோருக்கு உதவி வருகின்றனர்.

ஆயினும், தற்போதைய நிலை தொடர்ந்து நீடித்தால் பிறருக்கு உதவி செய்யும் ஆற்றலைக் கொண்டுள்ள மலேசியர்களும் இவ்வாறு தொடர்ந்து செய்ய முடியாது என்று ஐயு இணை நிறுவனர் டேவிட் குருபாதம் கூறினார்.

கடந்தாண்டில் மலேசியாவின் வேலையின்மை விகிதம் 5.3 விழுக்காடாக உள்ளது. கடந்த முப்பது ஆண்டுகளில் இது ஆக அதிகம்.


மலேசியாவில் துணைப் பிரதமராக நியமிக்கப்பட்ட அம்னோ அமைச்சர்

மலேசிய பிரதமர் முகைதீன் யாசின், அம்னோவின் துணைத் தலைவர் இஸ்மயில் சப்ரி யாகோப்பை அந்நாட்டின் துணைப் பிரதமராக நியமித்துள்ளார். பெரிக்கத்தான் நேஷனல் கட்சியின் நிர்வாகத்திற்கான தனது ஆதரவை மீட்டுக்கொள்வதா இல்லை என்பது குறித்து அம்னோ இன்றிரவு நடத்தும் கலந்துரையாடலுக்கு முன்னதாகவே திரு யாசின் இந்த முடிவை அறிவித்தார்.

துணைப்பிரதமராகப் போகும் திரு சப்ரி, நாட்டின் நிர்வாகம் மற்றும் கிருமிப்பரவல் காலத்தில் மக்களின் தேவைகளை அறிந்து நிறைவு செய்வது போன்ற காரியங்களுக்காக பிரதமருக்கு உதவி செய்வார் என்று மலேசியப் பிரதமர் அலுவலகம் வெளியிட்டுள்ள அறிக்கை ஒன்று குறிப்பிடுகிறது.

திரு இஸ்மயில் தொடர்ந்து தற்காப்பு அமைச்சர் பதவியை வகிப்பார்.


மலேசியாவில் மேலும் 8,868 பேருக்கு கொரோனா

மலேசியாவின் இன்றைய நிலவரப்படி மேலும் 8,868 பேருக்கு கொவிட்-19 கிருமித்தொற்று ஏற்பட்டுள்ளதாக அந்நாட்டு சுகாதார அமைச்சு தெரிவித்துள்ளது. இதுவே மலேசியாவில் பதிவாகியுள்ள இரண்டாவது ஆக அதிகமான பாதிப்பு.
 இதற்கு முன்பு கடந்த மே மாதம் 29ஆம் தேதியன்று ஒரே நாளில் 9,020 பேருக்குக் கிருமித்தொற்று ஏற்பட்டது.
 புதிதாக கிருமித்தொற்று ஏற்பட்டவர்களில் 4,152 பேர் சிலாங்கூர் மாநிலத்தைச் சேர்ந்தவர்கள். கொரோனாவால் தலைநகர் கோலாலம்பூரில் 1,133 பேர் பாதிக்கப்பட்டதாக அதிகாரிகள் தெரிவித்தனர்.
 மலேசியாவில் கொவிட்-19

கிருமித்தொற்றால் பாதிக்கப்பட்டோரின் மொத்த எண்ணிக்கை 808,658ஆக அதிகரித்துள்ளது. சிங்கப்பூருக்கு மிக அருகில் இருக்கும் மலேசிய மாநிலமான ஜோகூரில் இன்று மேலும் 336 பேருக்கு கொவிட்-19 பாதிப்பு ஏற்பட்டுள்ளது.

சிலாங்கூர், கோலாலம்பூர் ஆகிய இடங்களை அடுத்து, நெகிரி செம்பிலான் மாநிலத்தில் இன்று அதிகமானோருக்குக் கிருமித்தொற்று ஏற்பட்டது. அங்கு இன்று மேலும் 897 பேருக்குக் கிருமித்தொற்று ஏற்பட்டதாக அதிகாரிகள் கூறினர். தாய்லாந்து எல்லை அருகில் இருக்கும் பெர்லிஸ் மாநிலத்தில் இன்று புதிதாக ஒருவருக்குக் கிருமித்தொற்று ஏற்பட்டது. கொவிட்-19 சூழல் காரணமாக மலேசியாவில் முடக்கநிலை நடைமுறைப்படுத்தப்பட்டுள்ளது. முடக்கநிலை தொடர்ந்து நீட்டிக்கப்படுவதால் மலேசியர்கள் பலர் பாதிப்படைந்துள்ளதாகத் தெரிவிக்கப்பட்டது.

சிலர் பொருளாதார அடிப்படையில் அவதியுற்று வருகின்றனர். இதன் விளைவாக வெள்ளைக் கொடி அணுகுமுறையை இவர்கள் கையாண்டு வருகின்றனர்.

உதவி தேவைப்படும்போதெல்லாம் சன்னலுக்கு வெளியே வெள்ளைக் கொடியை அவர்கள் தொங்கவிடுகின்றனர்.
 சன்னலுக்கு வெளியே தொங்கும் வெள்ளைக் கொடியைப் பார்ப்பவர்கள் உடனடியாக அந்தந்த கிராம சபையினரிடம் தெரிவிப்பர். பணம், உணவு போன்றவற்றைக் கொடுத்து இத்தகைய குழுக்கள் கொவிட்-19 நெருக்கடிநிலையால் நலிவுற்றோருக்கு உதவி செய்து வருகின்றன.


மலேசியாவில் கிருமித்தொற்றுகள்- இதுவரை இல்லாத உச்சம்

மலேசியாவில் இன்று புதிதாக 9,180 கொவிட்-19 கிருமித்தொற்றுச் சம்பவங்கள் பதிவாகியுள்ளன. இந்த எண்ணிக்கை, தின சரி எண்ணிக்கைகளில் ஆக அதிகமானது. இதற்கு முன்னதாக ஆக அதிகமாக இருந்த தினசரி எண்ணிக்கை 9,020 ஆக இருந்தது.

சிலாங்கூரில் இதுவரை ஆக அதிமான எண்ணிக்கையான 4,400 சம்பவங்கள் பதிவாகியுள்ளன. கோலாலம்பூரில் 1,271 கிருமித்தொற்றுகள் பதிவாகின.

மலேசியாவில் இதுவரை 817, 838 கிருமித்தொற்றுகள் பதிவாகியுள்ளது.


மலேசியாவில் கிருமித்தொற்று குறையும்: சுகாதாரத் துறை

மலேசியாவின் தினசரி கொவிட்-19 சம்பவங்களின் எண்ணிக்கை வரும் சில வாரங்களுக்குள் குறையும் என சுகாதாரத் துறை தலைவர் நூர் ஹிஷாம் அப்துல்லா தெரிவித்தார்.

சராசரி அன்றாட சம்பவங்களின் எண்ணிக்கை சுமார் 7,800 ஆக உள்ளது. நேற்றைய சம்பவங்களின் எண்ணிக்கை 9, 353க்கு உயர்ந்துள்ளது.

கடந்த சில நாட்களில் சிலாங்கூர், கோலாலம்பூர் உள்ளிட்ட வர்த்தக மையங்களில் நடத்தப்பட்ட சோதனைகள் இந்த உயர்வுக்குக் காரணம் என்றும் அந்த வட்டாரங்கள் தற்போது மேம்பட்ட நடமாட்டக் கட்டுப்பாட்டின் கீழ் வைக்கப்பட்டுள்ளதாக அவர் தெரிவித்தார்.


மலேசியா: புதிதாக 11,618 பேருக்கு கொவிட்-19

மலேசியாவில் புதிதாக 11, 618 பேருக்கு கொரோனா கிருமி ஏற்பட்டுள்ளது. இவற்றுடன் அங்குள்ள மொத்த கிருமித்தொற்றுச் சம்பவங்களின் எண்ணிக்கை 867, 567 ஆகப் பதிவாகியுள்ளது.

இதற்கு டெல்ட்டா கிருமி வகை முக்கிய காரணம் என்று மலேசியாவின் சுகாதாரத்துறைக்கான தலைமை இயக்குநர் நூர் ஹிஷாம் அப்துல்லா தெரிவித்தார். “தற்போது பரவிவரும் கொவிட்-19 கிருமி வகைகளில் டெல்ட்டா வகை ஆக வேகமாகப் பரவி வருகிறது,” என்று அவர் செய்தியாளர் கூட்டத்திடம் தெரிவித்தார்.

கிருமித்தொற்று எண்ணிக்கை மிதமாகும் வரை அடுத்த இரண்டு வாரங்கள் கட்டுப்பாடுகள் அதிகரிக்கும் என்று அவர் கூறினார்.


கட்டுப்பாடுகள் சிலவற்றை மலேசியா தளர்த்தும்

கோலாலம்பூர் மற்றும் சிலாங்கூரிலுள்ள சில கடுமையான நடமாட்டக் கட்டுப்பாட்டை மலேசியா இன்று நள்ளிரவு முதல் நிறுத்திவைக்கும்.

சுகாதார அமைச்சின் வாதங்களைக் கருத்தில்கொண்டு தேசிய பாதுகாப்பு மன்றம், மேம்பட்ட நடமாட்டக் கட்டுப்பாட்டை மேலும் நீட்டிக்கப்போவதில்லை என்று மலேசியாவின் சுகாதார அமைச்சு தெரிவித்தது.

மலேசியாவின் தினசரி சராசரி எண்ணிக்கை 1,8000க்கும் 1,9000க்கும் இடையே அதிகரித்ததை அடுத்து அந்தக் கட்டுப்பாடுகள் இரண்டு வாரங்களுக்கு முன்னர் விதிக்கப்பட்டன.


சினோஃபார்ம் தடுப்பூசிக்கு மலேசியா சிறப்பு அனுமதி

சீனாவின் சினோஃபார்ம், ஜான்சன் அண்ட் ஜான்சன் நிறுவனத்தின் ஜான்சென் கொவிட்-19 தடுப்பூசிகளைப் பயன்படுத்த மலேசிய அரசாங்கம் நிபந்தனையுடன் ஒப்புதல் வழங்கி இருக்கிறது.

“தடுப்பூசிகளின் தரம், பாதுகாப்பு, செயல்திறன் தொடர்பான அண்மைய தகவல்கள் தொடர்ந்து பெறப்பட்டு, அவ்வப்போது மதிப்பிடப்படும் என்ற நிபந்தனையின் அடிப்படையில் அவ்விரு தடுப்பூசிகளுக்கும் அனுமதி வழங்கப்பட்டுள்ளது,” என்று சுகாதாரத் துறையின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

தடுப்பூசிகளால் ஏற்பட வாய்ப்புள்ள இடர்களைக் காட்டிலும் அவற்றால் கிடைக்கக்கூடிய பலன்கள் மிகுதியாக இருப்பதை உறுதிசெய்யவே இந்த நிபந்தனை விதிக்கப்பட்டுள்ளதாக அவர் குறிப்பிட்டார்.

முன்னதாக, ஃபைசர்-பயோஎன்டெக் தடுப்பூசி விநியோகம் போதுமான அளவில் இருப்பதால் நேற்று முன்தினத்துடன் சினோவேக் தடுப்பூசி போடுவது நிறுத்தப்படும் என்று மலேசியா அறிவித்திருந்தது குறிப்பிடத்தக்கது.

இதனிடையே, புதிய சாதனையாக அங்கு நேற்று முன்தினம் ஒரே நாளில் 460,158 பேருக்குத் தடுப்பூசி போடப்பட்டது என்று அந்நாட்டின் சுகாதார அமைச்சர் டாக்டர் ஆதம் பாபா தெரிவித்தார்.

அவர்களில் 304,807 பேர் இரண்டாம் முறையாகவும் 155,351 பேர் முதன்முறையாகவும் கொவிட்-19 தடுப்பூசி போட்டுக்கொண்டனர். இதையடுத்து, இதுவரை அங்கு மொத்தம் 13,107,716 தடுப்பூசிகள் போடப்பட்டுள்ளன.

இந்நிலையில், மலேசியாவில் நேற்று முன்தினம் 13,215 பேருக்குக் கிருமித்தொற்று உறுதியான நிலையில், நேற்று அந்த எண்ணிக்கை 12,541 என்று குறைந்தது.

இதற்கிடையே, சிலாங்கூர் மாநிலத்தின் பெரும்பகுதியிலும் கோலாலம்பூரின் சில பகுதிகளிலும் நடப்பிலிருந்த கடுமையான நடமாட்டக் கட்டுப்பாடுகள் நேற்றிரவு முதல் தளர்த்தப்பட்டன.


ஹஜ்ஜு பெருநாள் தொடர்பில் மலேசியாவில் தீவிர சோதனை

ஹஜ்ஜு பெருநாளை முன்னிட்டு மலேசிய அதிகாரிகள் தங்கள் சோதனை நடவடிக்கைகளை முடுக்கிவிட உள்ளனர். நோன்புப் பெருநாளில் ஏற்பட்டது போல கொவிட்-19 கிருமித்தொற்றுக் குழுமங்கள் அளவுக்கு அதிகமாக பெருகாமல் இருப்பதைத் தடுப்பது இதன் நோக்கமாகும். அங்குள்ள தினசரி கிருமிச்சம்பவ எண்ணிக்கை சராசரியாக 10,000க்கு மேல் உள்ளது.

கடந்த வெள்ளிக்கிழமை முதல் நெடுஞ்சாலைகளில் போக்குவரத்து அதிகமாக இருக்கையில் போலிசார் சாலைத் தடுப்புகளில் கடுமையான சோதனைகளைச் செய்து வருகின்றனர். சட்டவிரோதமாக பிற மாநிலங்களுக்குச் செல்ல முயன்ற 4, 839 வாகனங்கள் திரும்ப அனுப்பப்பட்டதாக துணைப் பிரதமர் இஸ்மாயில் சப்ரி யாக்கோப் தெரிவித்தார்.

ஹஜ்ஜு பெருநாளுக்கான குர்பான் சடங்கு, இஸ்லாமிய வழிபாட்டு இடங்களிலும் ஏற்கனவே அறிவிக்கப்பட்டிருந்த அனுமதி பெற்ற இடங்களிலும் மட்டுமே அனுமதிக்கப்படும். சடங்குகளுக்குப் பின்னர் நடைபெறக்கூடியவிருந்துகளுக்குத் தடைசெய்யப்பட்டுள்ளன.


மலேசியா: புதிதாக 15,573 பேருக்குக் கொரோனா

மலேசியாவில் புதிதாக 15,573 பேருக்கு கொவிட்-19 கிருமித்தொற்று இருப்பது தெரிய வந்துள்ளது. தொற்றுநோய்க்காலம் தொடங்கியது முதல் இதுவரை அது ஆக அதிகமான எண்ணிக்கையாக உள்ளது.

மலேசியாவில் இதுவரை மொத்தம் 980, 491 சம்பவங்கள் பதிவாகியுள்ளன.

மலேசியாவிலுள்ள பெரியவர்களில் பாதிப் பேர், ஒரு முறையாவது தடுப்பூசி போட்டுக்கொள்ளும் இலக்கை நோக்கி நெருங்கி வருவதாகப் பிரதமர் முகைதீன் யாசின் தெரிவித்தார்.


கிருமித்தொற்று - மலேசியாவில் மேலும் ஓர் உச்சம்

மலேசியாவில் புதிதாக 17, 045 பேருக்கு கொவிட்-19 கிருமித்தொற்று இருப்பதாக இன்று பதிவாகியுள்ளது. இதுவே கிருமித்தொற்றின் ஆரம்பம் முதல் அந்நாட்டில் பதிவாகியுள்ள ஆக அதிகமான எண்ணிக்கை. இதனுடன் அந்நாட்டின் கிருமித்தொற்று எண்ணிக்கை 1,013, 438க்கு அதிகரித்துள்ளது.

சிலாங்கூரில் புதிதாக 8,500 சம்பவங்களும் கோலாலம்பூரில் 2,045 சம்பவங்களும் கெடாவில் 1, 216 சம்பவங்களும் பதிவாகியுள்ளன. வெள்ளிக்கிழமை முற்பகுதியில் டெல்ட்டா வகையைச் சேர்ந்த முதல் கிருமித்தொற்று கிளந்தானில் பதிவாகியுள்ளது. பாசிர் புத்தே வட்டாரத்தைச் சேர்ந்த அந்தப் பெண், இதற்கு முன்னதாக கொவிட்-19 கிருமியால் பாதிக்கப்பட்டிருந்தார்.

டெல்ட்டா கிருமித்தொற்று சமூகத்தில் பரவுவது குறித்து கவலைப்படும் அதிகாரிகள், தொடர்ந்து முகக்கவசம் அணிவதையும் பாதுகாப்பு இடைவெளியைக் கடைப்பிடிக்கவும் வலியுறுத்தியுள்ளனர்.


மலேசியா: மாமன்னர் ஏமாற்றம்; பதவி விலக பிரதமருக்கு அழுத்தம்

மலேசியாவில் கொவிட்-19 தொற்று காரணமாக நடப்புக்கு வந்த அவசரநிலை பிரகடனத்தை அகற்றுவதற்குத் தான் சம்மதம் தெரிவிக்கவில்லை என்று மாமன்னர் அப்துல்லா அகம்மது ஷா இன்று அறிவித்தார்.

அரசமைப்புச் சட்ட நடைமுறைகளைப் பின்பற்றாமல் அந்த உத்தரவை அரசாங்கம் அகற்றிவிட்டதாகவும் இது மாமன்னருக்கு ஏமாற்றத்தை ஏற்படுத்திவிட்டதாகவும் அரண்மனை அறிக்கை தெரிவித்தது.

இப்பிரச்சினை நாடாளுமன்றத்தில் இன்று புயலைக் கிளப்பியது. கொவிட்-19 சூழல் காரணமாக நாட்டில் ஜனவரி முதல் ஆகஸ்ட் 1ஆம் தேதி வரை அவசரநிலைப் பிரகடனத்தை மாமன்னர் அறிவித்து இருந்தார்.

அந்தப் பிரகடனம் ஆகஸ்ட் 1ஆம் தேதிக்குப் பிறகு நீட்டிக்கப்படாது என்று மாமன்னரும் ஆட்சியாளர்களும் அண்மையில் தெளிவுபடுத்தி இருந்தனர்.

நாடாளுமன்றத்தைக் கூட்டி அது பற்றி விவாதிக்கும்படி அவர்கள் கேட்டுக்கொண்டிருந்தனர்.

இருந்தாலும் கடந்த திங்கட்கிழமை மன்றம் கூடியபோது பிரதமர் முகைதீன் யாசின் அரசாங்கம், மாமன்னரும் நாடாளுமன்ற உறுப்பினர்களும் அதிர்ச்சி அடை யும் விதத்தில் ஓர் அறிவிப்பை விடுத்தது.

அந்தப் பிரகடனத்தை விவாதத்திற்கு எடுத்துக்கொள்வதற்குப் பதிலாக அவசரகால பிரகடனத்தை ஜூலை 21ஆம் தேதியுடன் முடித்துக்கொள்வது என்று அமைச்சரவை முடிவு செய்துள்ளதாக மன்றத்தில் பரபரப்பாக அறிவிக்கப்பட்டது.

இந்த அறிவிப்பு காரணமாக நாடாளுமன்ற கீழவையில், மாமன்னர் இதற்கு இணங்கி இருக்கிறாரா என்பதைத் தெரிந்துகொள்ள உறுப்பினர்கள் பலரும் விரும்பினர்.

இந்நிலையில், வெளியான அரண்மனை அறிக்கை, அரசாங்கத்தின் செயல்பாட்டில் மாமன்னருக்கு இணக்கம் இல்லை என்று தெரிவித்தது. அரண்மனை அறிக்கை வெளியானதை அடுத்து இன்று மன்றத்தில் கூச்சல் கிளம்பியது.

அரசாங்கத்திற்கு எதிராக எதிர்த்தரப்பினர் பலத்த குரல் எழுப்பினர். பிரதமர் முகைதீன், சட்டம் மற்றும் நாடாளுமன்ற விவகார அமைச்சர் தக்யுதின் ஹாசன் இருவரும் உடனே பதவி விலக வேண்டும் என்று எதிர்த்தரப்பு தலைவர் அன்வார் இப்ராகிம் கோரிக்கை விடுத்தார். அப்போது அந்த இருவரும் மன்றத்தில் இல்லை.

இந்நிலையில், அமைச்சரவையில் உள்ள தனது அணுக்க ஆலோசகர்கள், தலைமைச் சட்ட அதிகாரி ஆகியோருடன் பிரதமர் முகைதீன் யாசின் இன்று ஆலோசனை நடத்தியதாக தகவல்கள் தெரிவித்தன.

சூழ்நிலை பற்றி பிரதமருக்கு எடுத்துக் கூறப்பட்டதாக தகவல் அறிந்த வட்டாரத்தை மேற்கோள் காட்டி ஸ்ட்ரெய்ட்ஸ் டைம்ஸ் தெரிவித்தது.

பிரதமர் பதவியில் இருந்து விலகும்படி ஆளும் கூட்டணியில் இடம்பெற்றுள்ள கட்சியினர் முகைதீனுக்கு அறிவுரை கூறி இருப்பதாகவும் தெரியவந்தது.

கீழறுப்புச் செயலில் பிரதமர் ஈடுபட்டு இருப்பதாகவும் அவர் உடனே பதவி விலக வேண்டும் என்றும் அம்னோ இளையர் பிரிவு வலியுறுத்தி இருக்கிறது.


கட்டுமானத் தளத்தில் விபத்து; வெளிநாட்டு ஊழியர் மரணம்

மலேசியாவில் இலகு ரயில் கட்டுமானத் தளத்தில் சாரக்கட்டு சரிந்ததில் பங்ளாதேஷ் ஊழியர் ஒருவர் மரணமடைந்தார்.

இருவர் படுகாயத்துடன் மருத்துவமனையில் சேர்க்கப்பட்டனர். சிலாங்கூரில் பண்டார் புக்கிட் டிங்கியில் இந்த விபத்து நிகழ்ந்தது.

மலேசியாவில் இவ்வாண்டு நிகழ்ந்த 5வது கட்டுமானத் தள விபத்து இது.

விபத்துகளைத் தடுக்க சோதனைகள் தீவிரமாக்கப்படும் என்று மலேசிய அதிகாரிகள் உறுதி கூறியுள்ள நிலையில் இவ்விபத்து நிகழ்ந்துள்ளது.

இன்று மாலை 4 மணியளவில் இடிபாடுகளிலிருந்து பங்ளாதேஷ் ஊழியரின் உடல் மீட்கப்பட்டது என்று மலேசிய தீ, மீட்பு துறையை மேற்கோள்காட்டி ‘தி ஸ்டார்’ நாளேடு தெரிவித்தது.


மலேசியாவின் பிரதமருக்கு எதிரான ஆர்ப்பாட்டம்

மலேசியாவின் பிரதமர் முகைதீன் யாசின் பதவி விலகும்படி நூற்றுக்கணக்கான ஆர்ப்பாட்டக்காரர்கள் கோலாலம்பூர் நகரின் மத்திய பகுதியில் திரண்டு கோரினர்.

மக்கள் ஒருமைப்பாட்டு அணி என தங்களையே அழைக்கும் அந்த ஆர்ப்பட்டக்காரர்கள் நேற்று நடத்திய அந்தப் போராட்டத்தை அடுத்து மெர்டேக்கா சதுக்கத்தைச் சுற்றியுள்ள சாலைகள் மூடப்பட்டுள்ளன.

சடலங்களைப் போன்ற பொம்மைகளைக் கொண்டு வந்து சிலர், கொவிட்-19 கிருமிப்பரவலை அரசாங்கம் கையாண்ட விதத்தை குறைகூறுகின்றனர். முழு நாடாளுமன்ற அமர்வுக்கும் இந்தக் கூட்டணி கோரி வருகிறது.

மலேசியாவின் அன்றாட கொவிட்-19 கிருமித்தொற்று எண்ணிக்கை இதுவரை இல்லாத அளவில் நேற்று 17, 786 ஆக அதிகரித்துள்ளது. இது, ஜூலை 1ஆம் தேதி பதிவான 6, 988ன் எண்ணிக்கையைக் காட்டிலும் இரண்டு மடங்கு அதிகம்.

ஆர்ப்பாட்டங்கள் நடந்த இடத்தில் போலிசார் சுற்றிக் காவல் நின்றனர்.


மலேசியாவில் புதிதாக 20, 596 பேருக்கு பாதிப்பு

மலேசியாவில் புதிதாக 20,596 கொவிட்-19 சம்பவங்கள் பதிவாகியுள்ளன. 20,000 எண்ணிக்கையைத் தாண்டியது இது முதல்முறை என்று சுகாதார அமைச்சு தெரிவித்தது.

மலேசியாவில் இரண்டாவது நாளாக தினசரி கிருமித்தொற்றின் எண்ணிக்கை புதிய உச்சத்தைத் தொட்டுள்ளது. அந்நாட்டின் அன்றாட கிருமித்தொற்றுச் சம்பவங்களின் எண்ணிக்கை 1, 203, 706 ஆக உள்ளது.

8, 548 கிருமித்தொற்றுகள் பதிவாகியுள்ள சிலாங்கூர் ஆக அதிகமான கிருமித்தொற்றுகள் உள்ள மாநிலமாகத் “திகழ்கிறது”. 1,000 தொற்றுச் சம்பவங்களுக்கும் அதிகமாக உள்ள மாநிலங்களில் கோலாலம்பூர் (2,163) கெடா (1,446), ஜோகூர் ( 1,300), சாபா (1,062) பினாங்கு (1,022) ஆகியவை அடங்கும்.

புதன்கிழமையன்று மொத்தம் 494, 214 தடுப்பூசிகள் நாடு முழுவதும் விநியோகம் செய்யப்பட்டன.


மலேசியா: இரண்டு தடுப்பூசிகளையும் போட்டவர்களுக்குக் கட்டுப்பாடுகள் தளர்த்தப்படும்

மலேசியாவில் கடுமையான முடக்கநிலையிலிருந்து மீண்டு வந்த சில இடங்களில் இரண்டு தடுப்பூசிகளுமே போட்டுக்கொண்டோருக்கு வெளியே செல்வதற்கும், உணவகங்களில் உண்பதற்கு வெளிப்புற விளையாட்டு நடவடிக்கைகளில் ஈடுபடுவதற்கும் அதிக சுதந்திரம் தரப்படும்.

நாடு திரும்பும் மலேசியவாசிகள், வீட்டிலேயே தங்களது தனிமை உத்தரவை நிறைவேற்றுவதற்கு அனுமதி வழங்கப்படுவர்.

தேசிய மீட்சித் திட்டத்தின் இரண்டாவது கட்டத்தை குறைந்தபட்சமாக எட்டியுள்ள மாநிலங்களில் சுற்றுலா, விளையாட்டு நடவடிக்கைகள், உணவகங்களில் உண்ணுதல் போன்ற நடவடிக்கைகள் அனுமதிக்கப்படும் என்று மலேசியப் பிரதமர் முகைதீன் யாசின் தெரிவித்தார்.

பெர்லிஸ், சரவா, லபுவான் ஆகியவை மூன்றாவது கட்டத்தில் உள்ளன.

கிளந்தான், திரங்கானு, பாகாங், பேராக், பினாங்கு, சாபா ஆகிய மாநிலங்கள் இரண்டாவது கட்டத்தில் உள்ளன.


‘25 மில்லியன் தடுப்பூசிகள் போடப்பட்டன’

கோலாலம்பூர்: மலேசியாவில் குறைந்தது 25,008,230 முறை கொவிட்-19 தடுப்பூசிகள் போடப்பட்டுள்ளதாக அந்நாட்டின் சுகாதார அமைச்சர் டாக்டர் ஆதம் பாபா தெரிவித்துள்ளார். நிலவரத்தை அவர் நேற்று டுவிட்டரில் தெரிவித்திருந்தார்.

15 மில்லியனுக்கும் அதிகமானோருக்கு ஒரு முறை தடுப்பூசி போடப்பட்டது.

ஒன்பது மில்லியனுக்கும் அதிகமானோருக்கு இரண்டு முறை தடுப்பூசி போடப்பட்டுள்ளதாகத் தெரிவிக்கப்பட்டது.

நாட்டின் மக்கள்தொகையில் குறைந்தது 38.7 விழுக்காட்டினர் இரண்டு முறை தடுப்பூசியைப் போட்டுக்கொண்டுள்ளனர்.

நேற்று மட்டும் மொத்தம் 465,793 முறை தடுப்பூசி போடப்பட்டிருக்கிறது.

எனினும், மலேசியாவில் இன்று 19,991 பேருக்குப் புதிதாக கொவிட்-19 கிருமித்தொற்று ஏற்பட்டது.

மூன்று நாட்களாகக் குறைந்திருந்த எண்ணிக்கை சற்று அதிகரித்ததாக சுகாதாரத் துறை தலைமை இயக்குநர் டாக்டர் ஹிஷாம் அப்துல்லா டுவிட்டரில் தெரிவித்தார்.

பாதிக்கப்பட்ட மாநிலங்களில் சிலாங்கூரில்தான் ஆக அதிகமானோருக்குத் தொற்று ஏற்பட்டது. அங்கு 7,338 பேருக்குக் கிருமித்தொற்று ஏற்பட்டது. அதற்கு அடுத்தபடியாகத் தலைநகர் கோலாலம்பூரில் 2,374 பேருக்குத் தொற்று ஏற்பட்டது.

கொவிட்-19 பிரச்சினை தொடங்கிய காலத்திலிருந்து மூன்றாவது முறையாக மலேசியாவில் புதிதாகக் கிருமித்தொற்று ஏற்பட்டோரின் எண்ணிக்கை 19,000தைத் தாண்டியுள்ளது. அங்கு இதுவரை குறைந்தது 1,299,767 பேர் கிருமித்தொற்றுக்கு ஆளாகியுள்ளனர்.


நம்பிக்கை தீர்மான வாக்கொடுப்பை விரைவில் நடத்த மாமன்னர் வேண்டுகோள்

மலேசிய மாமன்னர், நாடாளுமன்ற நம்பிக்கை தீர்மான வாக்கெடுப்பை முன்னுக்குக் கொண்டுவரும்படி பிரதமர் முகைதீன் யாசினைக் கேட்டுக்கொண்டார். திரு முகைதீனின் பெரிக்கத்தான் நேசனல் அரசாங்கத்திற்கு நாடாளுமன்ற பெரும்பான்மை இல்லை என்று எதிர்க்கட்சியினர் மாமன்னரிடம் கூறியதைத் தொடர்ந்து, மாமன்னர் இது குறித்து பிரதமர் முகைதீனிடம் கேட்டுக்கொண்டார்.

திரு முகைதீனுடனான சந்திப்பின்போது மன்னர் முன்வைத்த கோரிக்கை குறித்து பெரிக்கத்தான் நேசனல் தலைவர்கள் அவசரமாக கலந்துரையாடல் நடத்தவுள்ளனர்.

நம்பிக்கை வாக்கெடுப்பு அடுத்த புதன்கிழமை நிகழக்கூடும் என எதிர்பார்க்கப்படுகிறது.

மலேசிய நாடாளுமன்றத்தில் தற்போது 220 நாடாளுமன்ற உறுப்பினர்கள் உள்ளனர். இவர்களில் குறைந்தது 111 பேரின் ஆதரவு தேவைப்படுகிறது. 105 எதிர்க்கட்சி எம்பிக்கள், திரு முகைதீனின் தலைமைத்துவத்தை நிராகரிப்பதாக மாமன்னருக்கு இவ்வாரம் திங்கட்கிழமை தெரிவிக்கப்பட்டதாக தகவல் முன்னதாக வெளிவந்தது.

திரு முகைதீனுக்கு பெரும்பான்மை இல்லை என்பதை மாமன்னர் அப்துல்லா ஏற்றுக்கொண்டால், அடுத்த தேர்தல் வரையில் அவர் வேறொருவரைப் பிரதமராக நியமிக்கலாம். அந்தத் தேர்தல் இரண்டு ஆண்டுகளில் நடத்தப்படவேண்டும். தற்போதுள்ள பிரதமர் பதவி விலக முன்வராவிட்டாலும் பிரதமராக வேறொருவரை நியமிக்கும் அதிகாரம் மாமன்னருக்கு உள்ளது.


மலேசியா: கிருமித்தொற்று  எண்ணிக்கை புதிய உச்சம்

புத்ராஜயா: மலேசியாவில் புதிதாக 21,668 பேருக்கு கொவிட்-19 கிருமித்தொற்று ஏற்பட்டுள்ளது. கொவிட்-19 கிருமிப் பரவல் தொடங்கிய பிறகு அந்நாட்டில் ஒரு நாளில் இத்தனை பேருக்குத் தொற்று ஏற்பட்டிருப்பது இதுவே முதல் முறை. மலேசியாவில் மொத்தமாகக் குறைந்தது 1,342,215 பேருக்குக் கிருமித்தொற்று ஏற்பட்டுள்ளது.

இதற்கிடையே, மலேசியாவில் பதின்ம வயதினருக்கு கொவிட்-19 தடுப்பூசி போடச் சொல்லி பலர் குரல் எழுப்பிவருகின்றனர். அந்நாட்டில் கிருமித்தொற்று எண்ணிக்கை தொடர்ந்து புதிய உச்சத்தைத் தொடும் வேளையில் அடுத்த மாதம் பள்ளிகள் திறக்கப்படவுள்ளதால் இந்த நிலை உருவாகியுள்ளது. பள்ளி மாணவர்களின் பெற்றோர் உள்ளிட்ட பலர் இது குறித்து கவலை தெரிவித்துள்ளனர். பதின்ம வயதினருக்குத் தடுப்பூசி போடக் கோரி இணையத்தில் உருவாக்கப்பட்ட மனுவில் குறைந்தது 592 பேர் கையெழுத்திட்டனர்.

12லிருந்து 17 வயதுக்கு உட்பட்ட சிறுவர்களுக்குத் தடுப்பூசி போடுவதன் தொடர்பில் மலேசிய அரசாங்கம் தொடர்ந்து மாறுபட்ட நிலைப்பாட்டை எடுத்துவந்துள்ளது. இவ்வாண்டு முக்கியத் தேர்வுகளை எழுதவிருக்கும் மாணவர்களுக்குத் தடுப்பூசி போட்டுக்கொள்ள முன்னுரிமை வழங்கப்படும் என்று மலேசியாவின் தடுப்பூசித் திட்டத்துக்கான ஒருங்கிணைப்பு அமைச்சர் கைரி ஜமாலுதீன் கடந்த ஜூன் மாதம் கூறியிருந்தார்.

சென்ற மாதம் முதல் மாணவர்களுக்கு ஃபைசர் தடுப்பூசி போடப்படும் என்றும் பள்ளிகள் தடுப்பூசி போடுவதற்கான நிலையங்களாக இயங்கும் என்றும் அவர் கூறியிருந்தார்.
 ஆனால் இதன் தொடர்பில் கூடுதல் தகவல்கள் தேவை எனச் சுகாதார அதிகாரிகள் தெரிவித்தனர். கூடுதல் ஆய்வுகளின் முடிவுகள் தெரியும் வரை மலேசிய அரசாங்கம் பதின்ம வயதினருக்குத் தடுப்பூசி போடாது எனத் திரு கைரி சென்ற மாதம் சொன்னார்.


அரச மலேசிய ஆகாயப் படை அதிகாரி நடத்திய துப்பாக்கிச்சூட்டில் நால்வர் மரணம்

மலேசியாவின் சரவாக் மாநிலத்தின் கோத்தா சமரஹான் பகுதியில் இன்று (ஆகஸ்ட் 13) காலை நிகழ்ந்த துப்பாக்கிச்சூட்டு சம்பவத்தில் அரச மலேசிய ஆகாயப் படையைச் சேர்ந்த நான்கு அதிகாரிகள் கொல்லப்பட்டனர்.

அரச மலேசிய ஆகாயப் படை முகாமின் பாதுகாவலர் அறையில் இந்தத் துப்பாக்கிச்சூடு நடந்ததாக சரவாக் போலிஸ் ஆணையர் அய்டி இஸ்மாயில் கூறினார்.

“பாதுகாவலர் அறையில் பணியில் இருந்த நான்கு அரச மலேசிய ஆகாயப் படை அதிகாரிகள் இதில் சம்பந்தப்பட்டதாக ஆரம்பகட்ட விசாரணையில் தெரியவந்துள்ளது,” என்று தெரிவித்த அவர், இதன் தொடர்பில் விசாரணை நடைபெற்று வருவதாகக் கூறினார்.

சம்பவ இடத்திலேயே இரு ஆடவர்கள் கொல்லப்பட்டனர். தாம் சுடப்பட்டதைத் தொடர்ந்து மூன்றாமவர் அருகிலுள்ள மருந்தகத்திற்கு வாகனத்தை ஓட்டிச் சென்றார். ஆனால், காயங்கள் காரணமாக அவர் பின்னர் உயிரிழந்தார். தமது சக பணியாளர்களைச் சுட்டுக்கொன்ற பிறகு நான்காமவர் தன்னை தானே சுட்டுக்கொண்டார்.

துப்பாக்கிச்சூடு நடந்தபோது அவர்கள் நால்வரும் பணியில் இருந்தனர். இந்தச் சம்பவத்தை உறுதிசெய்த அரச மலேசிய ஆகாயப் படை, இன்று காலை 7.15 மணியளவில் துப்பாக்கிச்சூடு நடந்ததாகக் கூறியது.

போலிசார் அவர்களது விசாரணையை முடிக்கும்வரை பொதுமக்கள் இந்தச் சம்பவம் தொடர்பில் ஊகச் செய்திகளைப் பரப்ப வேண்டாம் என ஆயுதப் படை கேட்டுக்கொண்டது.

“இந்தச் சம்பவத்துக்கான காரணத்தைக் கண்டறிய நாங்களும் விசாரணைக் குழு ஒன்றை அமைக்கவுள்ளோம்,” என்றும் அது கூறியது.


மலேசியாவில் பதின்மவயதினருக்கு செப்டம்பர் நடுப்பகுதியில் கொவிட்-19 தடுப்பூசி

மலேசியாவில் உள்ள பதின்மவயதினருக்கு கொவிட்-19 தடுப்பூசி போடும் திட்டம் அடுத்த மாதம் நடுப்பகுதியிலிருந்து தொடங்கும் என்று அந்நாட்டு சுகாதார அமைச்சு அறிவித்துள்ளது.

ஏற்கெனவே உடல்நலப் பிரச்சினையால் பாதிக்கப்பட்டுள்ள பதின்மவயதினருக்கு முன்னுரிமை வழங்கப்படும் என்று மலேசியாவின் கொவிட்-19 தடுப்பூசித் திட்டத்துக்குத் தலைமை தாங்கும் அமைச்சர் கைரி ஜமாலுதீன் தெரிவித்தார்.

அடுத்த மாதம் 1ஆம் தேதி மலேசியாவில் பள்ளிகள் மீண்டும் திறக்கப்படுவதால் மாணவர்களுக்குத் தடுப்பூசி போட பெற்றோர் அழைப்பு விடுத்துள்ளனர். இதையடுத்து, பதின்மவயதினருக்குத் தடுப்பூசி போட மலேசிய அரசாங்கம் முடிவெடுத்துள்ளது.

மாணவர்களிடையே கொவிட்-19 கிருமி பரவியதை அடுத்து, மலேசியாவில் கடந்த மே மாதம் பள்ளிகள் மூடப்பட்டன.

மலேசியாவில் நேற்று (ஆகஸ்ட் 12) புதிய உச்சமாக 21,668 பேருக்கு கொவிட்-19 தொற்று உறுதியானது. கிருமித்தொற்று காரணமாக மேலும் 318 பேர் உயிரிழந்தனர்.


மலேசிய பிரதமர் முகைதீன் யாசின் பதவி விலகவிருக்கிறார்

மலேசியாவின் பிரதமர் முகைதீன் யாசின், தமது பதவி விலகல் கடிதத்தை அந்நாட்டின் மாமன்னர் சுல்தான் அப்துல்லா அகமது ஷாவிடம் நாளை தரவுள்ளார். இருந்தபோதும் தமது பெரிக்கத்தான் நேசனல் கூட்டணி, நாடாளுமன்றத்தில் அதிக பெரும்பான்மையைத் தக்க வைத்திருப்பதாக மன்னரிடம் உறுதியளித்தார்.

“ நாம் இப்போதுதான் சந்திப்பை நடத்தினோம். நாளை சிறப்பு அமைச்சரவை கூட்டம் நடத்தப்படும். அதன் பிறகு, அவர் தமது பதவி விலகல் கடிதத்தைச் சமர்ப்பிக்க இஸ்தானா நெகாரா அரண்மனைக்குச் செல்லவிருக்கிறார்,” என்று பிரதமர் அலுவலக பேச்சாளர் ரிட்சுவான் யூசப் தெரிவித்தார்.

தங்கள் கட்சி வசம் 100 நாடாளுமன்ற உறுப்பினர்கள் இருப்பதாகவும் எல்லாம் இனி மன்னரின் முடிவில் இருப்பதாகவும் அவர் க் கூறினார். நாடாளுமன்ற பெரும்பான்மைக்கு 111 தேவை. ஆயினும், திரு அன்வார் இப்ராஹிம் வழிநடத்தும் பக்கத்தான் ஹரப்பான் கூட்டணியில் 88 எதிர்க்கட்சி உறுப்பினர்களே உள்ளனர்.

தாங்கள் அரசமைப்புச் சட்டத்தைப் பின்பற்றுவதாகவும் மக்களுக்கு முன்னுரிமை கொடுக்கும் தலைமைத்துவத்தை உறுதி செய்யும் பொறுப்பு இப்போது மாமன்னரிடம் இருப்பதாகவும் பிரதமர் தரப்பினர் தெரிவித்துள்ளனர்.


மலேசியாவில் ஒரே நாளில் 22,242 பேர் பாதிப்பு; தடுப்பூசி போட்ட நால்வர் பலி

புத்ராஜெயா: மலேசியாவில் நேற்று ஒரே நாளில் இதுவரை இல்லாத புதிய உச்சமாக 22,242 பேர் கிருமித் தொற்றால் பாதிக்கப்பட்டனர்.
 இதனால் கொள்ளைநோயால் பாதிக்கப்பட்டவர்களின் மொத்த எண்ணிக்கை 1,466,512ஐ எட்டியுள்ளது என்று சுகாதாரத் துறை தலைவர் நூர் ஹிஷாம் அப்துல்லா இன்று தெரிவித்தார்.

சிலாங்கூரில் மட்டும் புதிதாக 6,858 பேர் பாதிக்கப்பட்டனர் என்று டுவிட்டர் பதிவில் அவர் குறிப்பிட்டிருந்தார். இதற்கு அடுத்தபடியாக சாபாவில் 2,413 பேரும் பினாங்கில் 1,867 பேரும் கெடாவில் 1,852 பேரும் பாதிக்கப்பட்டனர். கோலாலம்பூரில் நேற்று ஒரே நாளில் 1,587 பேரும் ஜோகூரில் 1,477 பேரும் தொற்றுக்கு ஆளாகினர்.

இதற்கிடையே மலேசியாவில் முழுமையாக தடுப்பூசி போட்டுக் கொண்ட நான்கு பேர் கிருமித்தொற்றால் மாண்டனர்.
 ஒரு முறை தடுப்பூசி போட்டுக் கொண்டவர்களில் எண்பது பேர் தொற்றுக்குப் பலியாகினர் என்று டாக்டர் நூர் ஹிஷாம் மேலும் தெரி வித்தார்.

“அண்மைய மருந்தியல் தரவுகளை ஆராய்ந்ததில் பதிவான 12,993 மரணங்களில் எண்பது பேர் ஒரு முறை மட்டும் தடுப்பூசி போட்டவர்கள், நான்கு பேர் இரண்டு முறை தடுப்பூசி போட்டவர்கள்,” என்று அவர் கூறினார்.

கிள்ளான், ஜோகூர், பினாங்கு மற்றும் சரவாக் எல்லைகளுக்கு அப்பால் கிருமித்தொற்று அதிகரித்து வருகிறது. இதனால் தடுப்பூசிக்குப் பிந்திய தரவுகள் ஆராயப் படுகின்றன. குறிப்பாக ‘டெல்டா’ கிருமி தொடர்ந்து உருமாறி வருவதால் தடுப்பூசிகளின் ஆற்றல் பற்றி கேள்வியெழுந்துள்ளது.

மலேசியாவில் மாறுபட்டு வரும் டெல்டா மற்றும் இதர உருமாறிய கிருமிகளை எதிர்த்துப் போராடுவதற்கு பூஸ்டர் தடுப்பூசி தேவையா என்பதை முடிவு செய்ய இந்தத் தரவுகள் மிகவும் முக்கியம் என்று நிபுணர்கள் கூறியுள்ளனர். மலே சியாவில் திடீரென தொற்றுச் சம்பவங்கள் அதிகரித்து வருகின்றன.


நான் திரும்ப வருவேன்: முகைதீன் யாசின்

மலேசியாவின் முன்னாள் பிரதமர் முகைதீன் யாசின், நாட்டின் வரலாற்றிலேயே ஆகக் குறைவான காலகட்டத்திற்கு பிரதமர் பதவியில் நீடித்தார். இருந்தபோதும், எதிர்காலத்தில் மீண்டும் அதிகாரத்திற்குத் திரும்புவதில் தாம் நம்பிக்கையுடன் இருப்பதாக அவர் கூறியுள்ளார்.

அரசாங்க ஊழியர்களிடம் கடந்த திங்கட்கிழமை திரு முகைதீன் ஆற்றிய உரையில் இதனைத் தெரிவித்தார்.

கொவிட்-19 கிருமிப்பரவலால் ஏற்பட்டுள்ள நெருக்கடியையும் நடமாட்டக் கட்டுப்பாடு நடவடிக்கைகளால் ஏற்பட்டுள்ள பொருளியல் நெருக்கடியையும் சமாளித்து ஒன்றோடு ஒன்று சமநிலைப்படுத்த தமது நிர்வாகம் இயன்றவரை முயற்சி செய்ததாக அவர் கூறினார்.

பிரதமர் பதவியிலிருந்து விலகுவதற்கு ஒரு சில மணி நேரத்திற்கு முன்பு இந்த உரையை ஆற்றிய திரு முகைதீன், “உயர்ந்து செல்லும் ஒன்று இறுதியில் கீழே வரும். ஆனாலும் இப்போது கீழே இறங்கினாலும் இறைவனின் அருளால் நான் திரும்ப வருவேன்,” என்று கூறினார்.

மலேசிய மாமன்னர் சுல்தான் அப்துல்லா அகமது ஷா, திரு இஸ்மயில் சப்ரி யாக்கோப்பை புதிய பிரதமராக அறிவித்ததை அடுத்து, திரு முகைதீனினை உரையைக் கொண்டுள்ள ஒளிப்பதிவு நேற்று (ஆகஸ்ட் 20) மாலை அவரது பேஸ்புக் பக்கத்தில் பதிவேற்றம் செய்யப்பட்டது.

நாடாளுமன்ற பெரும்பான்மையை இழந்ததை அடுத்து திரு முகைதீன் பதவி விலகும் கட்டாயத்திற்கு ஆளானார். அவர் கொவிட்-19 கிருமிப்பரவலைக் கையாண்ட விதம் குறித்து கூட்டணிக் கட்சியான அம்னோவை சேர்ந்த சிலர் அவருக்கான ஆதரவை மீட்டுக்கொண்டனர். மலேசியாவில் இதுவரை 1.5 மில்லியனுக்கு அதிகமானோர் கொவிட்-19 பாதிக்கப்பட்டனர். மரணமடைந்தோர் எண்ணிக்கை 13,000 ஆக உள்ளது.


மலேசியா: சுகாதார அமைச்சராக கைரி நியமிப்பு

கோலாலம்பூர்: மலேசியாவின் ஒன்பதாவது பிரதமராக அண்மையில் பொறுப்பேற்ற இஸ்மாயில் சப்ரி யாக்கோப், இன்று காலை தமது அமைச்சரவைப் பட்டியலை வெளியிட்டார்.முன்னாள் பிரதமர் முகைதீன் யாசினைப் போலவே, திரு இஸ்மாயிலின் முதல் அமைச்சரவைப் பட்டியலிலும் துணைப் பிரதமராக எவரும் அறிவிக்கப்படவில்லை.

திரு இஸ்மாயிலின் அம்னோ கட்சியைச் சேர்ந்தவர்களே அமைச்சரவைப் பட்டியலில் ஆதிக்கம் செலுத்துகின்றனர். மூத்த அமைச்சர்கள் நால்வர் உட்பட 31 அமைச்சர்களும் 38 துணை அமைச்சர்களும் பட்டியலில் இடம்பெற்றுள்ளனர்.

அனைத்துலக வர்த்தக, தொழில் அமைச்சர் அஸ்மின் அலி. தொழிலக அமைச்சர் ஃபதில்லா யூசோஃப், கல்வி அமைச்சர் ரட்ஸி ஜிதின், தற்காப்பு அமைச்சர் ஹிஷாமுதீன் ஹுசேன் ஆகிய மூத்த அமைச்சர்கள் தங்களது பதவிகளைத் தக்கவைத்துக்கொண்டுள்ளனர்.

கடந்த ஆட்சியில் அறிவியல், தொழில்நுட்ப, புத்தாக்க அமைச்சராகச் செயல்பட்ட கைரி ஜமாலுதீன், புதிய சுகாதார அமைச்சராக நியமிக்கப்பட்டுள்ளார். சுகாதார அமைச்சராக இருந்த டாக்டர் ஆதம் பாபா, புதிய அறிவியல், தொழில்நுட்ப, புத்தாக்க அமைச்சராகப் பொறுப்பேற்கவுள்ளார்.
 புதிய அமைச்சரவையில் இந்தியர் இருவர் இடம்பெற்றுள்ளனர். மலேசிய இந்தியர் காங்கிரஸ் துணைத் தலைவர் எம் சரவணன், மனிதவள அமைச்சராகத் தொடரவுள்ளார். பெர்சத்து கட்சியைச் சேர்ந்த எட்மண்ட் சந்தாரா, சுற்றுலா, கலை, பண்பாட்டுத் துணை அமைச்சராக நியமிக்கப்பட்டுள்ளார்.
 அமைச்சரவையில் ஒன்பது பெண்கள் இடம்பெற்றுள்ளனர்.

“கொவிட்-19 பரவலுக்கு எதிராக ஒன்றிணைந்து எழவும், அப்பெருந்தொற்று காரணமாக இன்னல்களில் இருந்து மலேசியக் குடும்பங்களை மீட்கவும் நாட்டிற்கு இந்த அமைச்சரவை புதிய நம்பிக்கையை அளிக்கும் என்று நம்புகிறேன்,” என்று திரு இஸ்மாயில் கூறினார்.
 ஒவ்வோர் அமைச்சும் பொறுப்பேற்ற நூறு நாள்களுக்குள் தங்களது சாதனைகளை மெய்ப்பிக்க வேண்டும் என்றும் அவர் உத்தரவிட்டுள்ளார்.


ஜோகூர் வழி மலேசியா செல்ல புதிய விதிமுறை

கோலாலம்பூர்: ஜோகூர் அனைத்துலக முனையம் வழியே மலேசியா செல்வதற்கு ஏழு நாட்களுக்கு முன், தங்கள் வீட்டிலோ வேறொருவரின் வீட்டிலோ தனிமைப்படுத்திக்கொள்ள கொவிட்-19 தடுப்பூசி போட்டுக்கொண்டுள்ள பயணிகள் விண்ணப்பிக்கவேண்டும். பெர்னாமா செய்தி நிறுவனம் இதனைத் தெரிவித்துள்ளது.

மேலும், மலேசியாவிற்குப் புறப்படுவதற்குக் குறைந்தது மூன்று நாட்களுக்கு முன் பயணிகள் ‘ஆர்டி-பிசிஆர்’ கொவிட்-19 சோதனையை மேற்கொள்ளவேண்டும் என்று மலேசியாவின் சுகாதாரத்துக்கான தலைமை இயக்குநர் நூர் ஹிஷாம் அப்துல்லா கூறினார்.

பயணிகளிடமிருந்து கிருமி பரவுவதற்கான சாத்தியம், அவர்களின் வீட்டில் தனிமைப்படுத்திக்கொள்வதற்கான விண்ணப்பத்தைப் பொறுத்து கணிக்கப்படும் என்று அவர் சொன்னார்.

மலேசியாவில் தங்க தகுந்த இடம் இருக்கவேண்டும், கொவிட்-19 கிருமித்தொற்று ஏற்படாததை ‘ஆர்டி-பிசிஆர்’ சோதனை உறுதிப்படுத்தவேண்டும். இத்தகைய நிபந்தனைகளைப் பயணிகள் பூர்த்திசெய்யவேண்டும்.

மேலும், ஜோகூர் வழி மலேசியாவிற்குப் பயணம் மேற்கொள்ள, ஆஸ்ட்ராசெனெக்கா, ஃபைசர், சினோவேக், மொடர்னா, சினோஃபார்ம் ஆகிய தடுப்பூசிகளை இரண்டாவது முறை போட்டுக்கொண்டு குறைந்தது 14 நாட்கள் ஆகியிருக்கவேண்டும். ஜான்சன் & ஜான்சன், கேன்சினோ போன்ற ஒரு முறை செலுத்தவேண்டிய தடுப்பூசிகளைப் போட்டுக்கொண்டால் குறைந்தது 28 நாட்கள் ஆகியிருக்கவேண்டும் எனத் திரு நூர் ஹிஷாம் குறிப்பிட்டார்.

இந்த நிபந்தனைகளைப் பூர்த்திசெய்யாத மலேசியர்களும் வெளிநாட்டுப் பயணிகளும், சொந்த செலவில் அரசாங்கம் நிர்ணயிக்கும் நிலையங்களில் தனிமைப்படுத்தப்படுவர்.

அனைத்துலக முனையத்திற்கு வந்து சேர்ந்தவுடன் அனைத்து பயணிகளுக்கும் மருத்துவப் பரிசோதனை நடத்தப்படும்.

அதோடு, ஆர்டி-பிசிஆர்’ சோதனை மறுபடியும் மேற்கொள்ளப்படும்.


இதர சுற்றுலாத் தலங்களையும் திறக்க மலேசியாவில் குரல்

கிருமித்தொற்று கட்டுப்பாடுகளுடன் நாடு முழுவதும் சுற்றுலாத் துறை இயங்க அனுமதிக்க வேண்டும் என்ற குரல் மலேசியாவில் ஒலிக்கத் தொடங்கி உள்ளது.

வரும் 16ஆம் தேதி லங்காவி சுற்றுலாத் தலம் திறக்கப்பட உள்ள நிலையில் மலேசிய சுற்றுலா மற்றும் பயணத்துறை முகவர்கள் சங்கம் இந்தக் கோரிகையை விடுத்துள்ளது.

முடங்கிக் கிடக்கும் உள்ளூர் சுற்றுலாத் தலங்களுக்கு தடுப்பூசி போட்டுக்கொண்டவர்களை மட்டும் அனுமதிக்கலாம் என்றும் கட்டுப்பாடுகளுடனான சுற்றுப் பயணத்துக்கு அனுமதி வழங்கலாம் என்றும் சங்கத்தின் தலைவர் டான் கோக் லியாங் தெரிவித்துள்ளார்.

“லங்காவியுடன் பினாங்கு, திரங்கானு, பாகாங், மலாக்கா, சாபா மற்றம் சரவாக் போன்ற மாநிலங்களில் உள்ள சுற்றுலாத் தலங்களுக்கும் அனுமதி வழங்கப்பபடுவது ஆற்றல் மிக்கதோர் உத்தியாக அமையும்.

“இருப்பினும் ஒன்றுமே திறக்கப்படாத நிலையைக் காட்டிலும் லங்காவி திறக்கப்படுகிறதே என்ற வகையில் சுற்றுலாத்துறையைத் திறந்துவிடும் முதல் ஏற்பாட்டை சங்கம் வரவேற்கிறது,” என்று அவர் நேற்று கூறினார்.

“லங்காவியைத் திறந்துவிடும் முன்னோடித் திட்டம் வெற்றி காணும் என்று நம்புவோம். அதேநேரம், எதிர்பாராத விளைவுகளால் இந்த முயற்சி தோல்வி அடைந்தால் என்ன செய்வது? இதர மாநிலங்கள் சுற்றுப்பயண நடவடிக்கைகளைத் தொடங்க இயலாதா? என்பன போன்ற கேள்விகளும் எழுந்துள்ளன.


மலேசியாவின் லங்காவியில் சுற்றுப் பயணிகள்

மலேசியாவின் லங்காவி உல்லாச தீவில் சுற்றுப் பயணிகள் வந்திறங்கினர்.

முற்றிலும் தடுப்பூசி போட்டுக் கொண்ட சுற்றுப் பயணிகளுடன் கோலாலம்பூரில் இருந்து விமானம் இன்று காலை சுமார் 10.40 மணிக்கு லங்காவி அனைத்துலக விமான நிலையத்தில் தரையிறங்கியது.
 மலேசியாவின் சுற்றுலா, கலைகள், கலாசார அமைச்சு அமல்படுத்தும் பயண ஏற்பாடு திட்டத்தின்கீழ், 159 பயணிகளை ஏற்றிக்கொண்டு அந்த விமானம் இன்று லங்காவியில் தரை யிறங்கியது. அவர்களை சுற்றுலா, கலைகள், கலாசார அமைச்சரும் இதர பிரமுகர்களும் வரவேற்றனர்.
 லங்காவி தீவில் சுற்றுப் பயணிகள் வரவேற்கப்படுகிறார்கள் என்றும் அவர்கள் அங்கு விடுமுறையை மகிழ்ச்சிகரமான முறையில் செலவிடு வார்கள் என்றும் தான் நம்புவதாக கெடா மாநில முதல்வர் முகம்மது சனுசி குறிப்பிட்டார்.

இருந்தாலும் கொரோனா கிருமித் தொற்றைத் தவிர்த்துக் கொள்ளும் வகையில், நிபந்தனைகளை முழுமை யாகக் கடைப்பிடித்து ஒவ்வொருவரும் பாதுகாப்பை உறுதிப் படுத்துவார்கள் என்றும் அவர் நம்பிக்கை தெரிவித்தார். இன்று தரை வழியாகவும் கடல் வழியா கவும் 2,500க்கும் மேற்பட்ட சுற்றுப் பயணிகள் லங்காவிக்கு வருகை தரு வார்கள் என்று அவர் இன்று கூறினார்.

இதனிடையே, விடுமுறை நிமித்தம் லங்காவிக்கு வரும் பயணிகளும் சுற்றுலா நிறுவனங்களும் கொவிட்-19 கிருமித்தொற்றைத் தடுப்பதற்கான வழி காட்டி நெறிமுறைகளை முழுமையாகக் கடைப்பிடித்து பாதுகாப்பாக நடந்து கொள்கிறார்கள் என்பதை போலிஸ் சுற்றுக்காவல் மூலம் உறுதிப்படுத்தும் என்று மாநில போலிஸ் தலைவர் கமாரூல் மமாட் தெரிவித்தார்.
 லங்காவி யில் பல இடங்களிலும் பாதுகாப்பையும் போலிஸ் உறுதிப்படுத்தும் என்றார் அவர்.


பூஸ்டர் தடுப்பூசிகளைக் கொடுக்க தயாராகி வரும் மலேசியா

மலேசியாவில் கொவிட்-19 கிருமித்தொற்றால் அதிக அபாயத்திற்கு ஆளானவர்கள் ‘பூஸ்டர்’ தடுப்பூசிகளைப் பெறுவர். மக்கள் தொகையில் 80 விழுக்காட்டினருக்கு இரண்டு தடுப்பூசிகள் முழுமையாக போடப்பட்ட பிறகு பூஸ்டர் தடுப்பூசிகள் போடப்படும்.

ஞாயிற்றுக்கிழமை நிலவரப்படி, மலேசியாவில் 78.2 விழுக்காட்டினருக்கு முழுமையாக தடுப்பூசி போடப்பட்டுள்ளது.

முன்களப் பணியாளர்கள், முதியோர், நோய் எதிர்ப்பு சக்தி குறைவாக உள்ளவர்கள் பூஸ்டர் தடுப்பூசிகளைப் பெற முன்னிலை அளிக்கப்படுவர் என்று மலேசியாவின் பிரதமர் சப்ரி இஸ்மாயில் தெரிவித்தார்.

ஆகக் குறைந்த வருமானப் பிரிவினருக்கு புதிதான நிதியுதவித் திட்டம் ஒன்றும் தொடங்கப்படும் என அவர் கூறினார்.


மலேசியா: 10,000 பேர் நொடித்துப்போயினர்

கோலாலம்பூர்: கடந்த ஆண்டு மார்ச்-ஜூலை மாதங்களில் நடமாட்டக் கட்டுப்பாட்டு ஆணை நடப்பில் இருந்தபோது, கிட்டத்தட்ட 10,000 பேர் நொடித்துப்போனதாக மலேசியப் பிரதமர் இஸ்மாயில் சபி யாக்கோப் தெரிவித்தார்.

 அதே காலகட்டத்தில், 1,246 வர்த்தகங்கள் மூடப்பட்டுவிட்டதாகவும் திரு இஸ்மாயில் கூறினார்.

 நாடாளுமன்றத்திற்கு அளித்த எழுத்துப்பூர்வ பதிலில் அவர் இவற்றைக் குறிப்பிட்டுள்ளார்.

 “தனிமனிதர்களைப் பொறுத்தமட்டில், மொத்தம் 10,317 பேர் நொடித்துப்போய்விட்டனர்,” என்று பிரதமர் இஸ்மாயில் கூறியுள்ளார். அவர்களில் 2,555 பேர் சிலாங்கூரைச் சேர்ந்தவர்கள்; 1,288 பேர் கூட்டாட்சிப் பகுதியையும் 792 பேர் ஜோகூர் பாருவையும் 628 பேர் பேராக்கையும் சேர்ந்தவர்கள்.

மூடுவிழா கண்ட நிறுவனங்களின் முதலாளிகளுக்கென்று குறிப்பான உதவித்திட்டம் எதுவும் அரசாங்கத்திடம் இல்லை என்றும் அவர் கூறியுள்ளார்.


மலேசியா: வெளி மாநிலங்களுக்கும் வெளிநாடுகளுக்கும் செல்ல அனுமதி

மலேசியாவில் முழுமையாகத் தடுப்பூசி போட்டோர் இனி மாநிலங்களுக்கு இடையிலும் வெளிநாடுகளுக்கும் செல்ல அனுமதிக்கப்படுவர். அந்நாட்டில் உள்ள பெரியவர்களில் இதுவரை 90 விழுக்காட்டினருக்கும் அதிகமானோருக்குத் தடுப்பூசி போடப்பட்டுள்ளது.

ஞாயிற்றுக்கிழமையன்று தடுப்பூசி நடவடிக்கைக்கான இலக்கு வெற்றி அடைந்ததைக் குறிக்கும் விதமாக உரையை ஆற்றிய அந்நாட்டுப் பிரதமர் சப்ரி யாக்கோப், கிருமித்தொற்று அதிகரித்தாலும் கட்டுப்பாடுகள் மீண்டும் தொடரும்எனத் தெரிவித்தார்.

“இயல்பான வாழ்க்கை மீண்டும் தொடரும் என்பதை நான் உறுதி அளிக்கிறேன். சம்பவங்கள் மீண்டும் உயர்ந்தாலும் ஒருசில இடங்களில்தான் நாங்கள் கட்டுப்பாடுகளைச் செயல்படுத்துவதில் கவனம் செலுத்துவோம். விதிமுறைகளின்படி நாம் நடந்துகொண்டால் மூடல்களைத் தவிர்க்கலாம்,” என்று அவர் தெரிவித்தார்.

தடுப்பூசிகளை முழுமையாகப் போட்டுக்கொண்ட மலேசியர்களும் அவர்களது பிள்ளைகளும் உள்நாட்டிலேயே பிற மாநிலங்களுக்குச் செல்ல அனுமதிக்கப்படுவர்.

வெளிநாடுகளுக்குச் செல்ல விரும்புவோருக்கும் அனுமதி உள்ளது. ஆனால் மலேசியாவுக்குள் நுழைய முற்படுவோருக்கு 14 நாள் கட்டாய தனிமை உத்தரவு நடப்பில் இன்னும் நடப்பில் உள்ளது.

முன்னதாக, பணி அல்லது படிப்பு போன்ற அத்தியாவசிய காரணங்களுக்காக வெளிநாடுகளுக்குச் செல்பவர்கள் ‘மைட்ராவில்பாஸ்’ திட்டம் வழியாக அனுமதிக்கப்பட்டனர்.

அவரசம், வர்த்தகம் மற்றும் அதிகாரபூர்வ காரணங்களைத் தவிர மலேசிய எல்லைப்பகுதிகள் மீண்டும் திறக்கப்படவில்லை என்று திரு இஸ்மைல் தெரிவித்தார்.

எந்த நாட்டினர் மலேசியாவுக்குள் வரலாம் என்பது அந்தந்த நாடுகளின் கிருமித்தொற்று நிலவரத்தைப் பொறுத்திருப்பதாக அவர் கடந்த வியாழக்கிழமை கூறினார்.


ஜோகூர் மன்னரை நெகிழ வைத்த எட்டு வயதுச் சிறுவன்

எட்டு வயதில் நூல் எழுதி அதன் விற்பனை மூலம் கிடைத்த 7,000 ரிங்கிட்டை (2,271 சிங்கப்பூர் வெள்ளி) ஜோகூர் சுல்தானின் அறநிறுவனத்துக்கு வழங்கியதன் மூலம் அந்நிறுவனத்துக்கு நன்கொடை வழங்கிய ஆக இளையவர் என்ற சிறப்பை கிரிஷ் ஹரன் நாயர் பெற்றுள்ளார்.

கிரிஷ் ஹரனின் செயலால் மகிழ்ந்த ஜோகூர் சுல்தான் இப்ராஹிம் இஸ்கந்தர் “சிறுவனின் இந்த உன்னதச் செயல் பலரை ஊக்கவிக்க சிறந்த எடுத்துக்காட்டாக விளங்கும்,” என்று பாராட்டியுள்ளார்.

பள்ளிப் பாடத்துக்காக எழுதிய ‘ஏ மைஸ்டிரயஸ் வோர்’ என்ற சிறுகதையை இணைய நூலாகவும் அச்சுப் பிரதியாகவும் வெளியிட்டு இந்தத் தொகையைத் திரட்டியதாக கிரிஷ் ஹரன் கூறியுள்ளார்.

மேலும் கிருமித்தொற்றால் பாதிக்கப்பட்டோருக்கு உதவ தமது முயற்சிகளைத் தொடரப்போவதாக கிரிஷ் ஹரன் தெரிவித்தார்.


பினாங்கு சுற்றுலா சூடுபிடிக்கிறது

ஜார்ஜ் டவுன்: மலேசியாவில் மாநிலங்களுக்கு இடையிலான பயணங்கள் இன்று முதல் அனுமதிக்கப்பட்டு வருவதால் பினாங்கு தீவு விரைவில் இயல்பு நிலைக்குத் திரும்பும் என எதிர்பார்க்கப்படுகிறது.இவ்வார இறுதியில் அத்தீவுக்கு சுமார் 50,000 பேர் வருவார்கள் என மதிப்பிடப்பட்டுள்ளது.

சுற்றுலாத் துறை மற்றும் புத்தாக்க பொருளியலுக்கு பொறுப்பு வகிக்கும் மாநில உயர் அதிகாரியான இயோ ஹின், நீண்டகாலமாக ஆவலுடன் காத்திருக்கும் ஹோட்டல் நடத்துநர்களும் சுற்றுலாத் துறையினரும் பயணிகளை வரவேற்க தயாராக இருக்கின்றனர் என்றார்.

ஹோட்டல்கள் இவ்வார இறுதியில் 60 முதல் 70 விழுக்காடு நிரம்ப வாய்ப்புள்ளது என்று பினாங்கில் நிகழ்ச்சி ஒன்றில் திரு இயோ ஹின் தெரிவித்தார்.
 பயணிகளின் சுகாதார, பாதுகாப்புக்காக கொவிட்-19 நிர்வாக நடைமுறைகளைப் பின்பற்றுவதில் ஹோட்டல் நடத்துநர்களும் சுற்றுலாத் தலங்களும் கவனமுடன் இருப்பதாகவும் அவர் சொன்னார்.

ஜோகூரிலும் மக்கள் நடமாட்டம் அதிகரிக்கவிருக்கிறது. சிங்கப்பூரி லிருந்து கால் எட்டும் தொலைவில் உள்ள ஜோகூரின் ஹோட்டல்கள், கடைத்தொகுதிகள் இவ்வார இறுதியில் மீண்டும் பரபரப்புடன் இயங்குவதை எதிர்பார்க்க முடியும்.
 இதற்கிடையே மலேசியாவில் தொற்றுச் சம்பவங்கள் குறைந்து வருகின்றன. மாநிலங்களுக்கு இடையிலான எல்லைகள் திறக்கப்பட்ட முதல் நாளான இன்று புதிதாக 6,709 பேர் தொற்றால் பாதிக்கப்பட்டனர். நாடு முழுவதும் தொடர்ந்து 9வது நாளாக இன்றும் 10,000க்கும் கீழ் தொற்றுச் சம்பவங்கள் பதிவாகியுள்ளன. இது, மலேசிய மக்களிடம் புதிய நம்பிக்கையை ஏற்படுத்தியுள்ளது.


குழந்தையைத் துன்புறுத்தியதாக மலேசியாவில் சிங்கப்பூர் மாதுக்கு எதிராக குற்றச்சாட்டு

மலேசியாவில் குழந்தை பராமரிப்பு நிலையம் ஒன்றில் இருந்த குழந்தையை துன்புறுத்தியாக சிங்கப்பூரர் ஒருவர் மீது புகார் அளிக்கப்பட்டிருந்தது.

இதன் தொடர்பில் இம்மாதம் 3ஆம் தேதி அம்பாங் ஜெயாவில் ஷரிஃபா மஸ்லான், 51, கைது செய்யப்பட்டார்.

அவர்மீது இன்று புதன்கிழமை (அக்டோபர் 13) நீதிமன்றத்தில் குற்றஞ்சாட்டப்பட்டது.

சிலாங்கூரில் உள்ள ‘மைகிட்ஸ் கேர்’ நிலையத்தில் அவர் பள்ளி முதல்வராக பணியாற்றி வந்தார்.

‘ஆட்டிசம்’ எனப்படும் தொடர்புத்திறன் குறைபாடு உள்ள சிறப்புத் தேவையுடைய குழந்தைகளுக்கு அந்நிலையத்தில் பராமரிப்பு வழங்கப்படுகிறது.

அந்த நிலையத்தின் இணையப்பக்கத்தில் ஷரிஃபாவுக்கு 16 ஆண்டுகால ஆசிரியர் அனுபவம் இருப்பதாக குறிப்பிடப்பட்டுள்ளது.

ஆனால், ஆறு வயது மகனின் தந்தை, தம் மகனை அப்பள்ளி முதல்வர் துன்புறுத்தியதாக அக்டோபர் 3ஆம் தேதி போலிசில் புகார் அளித்திருந்தார்.

‘ஆட்டிசம்’ குறைபாடு உடைய தம் மகனின் முதுகை காட்டும் புகைப்படத்தையும் அவர் வெளியிட்டிருந்தார். அதில், அச்சிறுவனின் பின்பக்கம் சிவந்திருந்தது. சில நேரங்களில் முகம், மற்றும் உடலில் சிராய்ப்புக் காயங்களுடன் தம் மகன் வீடு திரும்புவார் என்று அவர் தெரிவித்தார்.

பராமரிப்பு நிலையத்தில் நடந்த இந்தச் சம்பவத்தைக் காட்டும் 47 வினாடி காணொளி ஒன்றும் பதிவேற்றப்பட்டுள்ளது.

சிறுவன் ஒருவன் சாப்பிட மறுக்க, மாது ஒருவர் கையை ஓங்குவதும் ஓடிய அந்தச் சிறுவனை இழுத்து வந்து வலுக்கட்டாயமாக மூர்க்கத்தனமாக நாற்காலியில் உட்கார வைப்பதும் காணொளிக் காட்சிகள் காட்டுகின்றன.

மலேசியாவில் அனுமதிக்கப்பட்ட காலத்திற்குமேல் ஷரிஃபா தங்கியிருந்ததாகவும் கூறப்படுகிறது.

இதற்கிடையே, இச்சம்பவம் குறித்த விசாரணையை முடித்துள்ளதாக மலேசிய போலிசார் கூறினர்.

அரசாங்க வழக்கறிஞரிடம் இந்த வழக்கு ஒப்படைக்கப்பட்டுள்ளதாக திங்கள்கிழமை (அக்டோபர் 11) வெளியிட்ட அறிக்கையில் அம்பாங் ஜெயா போலிஸ் தலைவர் ஃபரூக் இஷாக் தெரிவித்திருந்தார்.

மலேசியாவில் குழந்தையைக் கவனிக்காமல் புறக்கணித்த குற்றச்சாட்டுக்கு இருபது ஆண்டுகள் வரை சிறை தண்டனை, அபராதம் விதிக்கப்படலாம்.

மலேசியாவில் அனுமதிக்கப்பட்ட காலத்திற்குமேல் தங்கியிருந்தால் ஐந்து ஆண்டுகள் வரை சிறை, 10,000 ரிங்கிட் வரை அபராதம், ஆறு பிரம்படிகள் விதிக்கப்படலாம்.


மலேசியாவில் இன்று குறைந்துள்ள கிருமித்தொற்று

மலேசியாவில் இன்று 6,145 பேர்க்கு கிருமித்தொற்று உறுதியாகி இருப்பதாக சுகாதார அமைச்சு தெரிவித்தது. நேற்று பதிவான 7,393 பாதிப்புகளைக் காட்டிலும் இன்றைய எண்ணிக்கை குறைவு. இதனுடன் மலேசியாவில் மொத்த கிருமித்தொற்று எண்ணிக்கை 2,390, 687 ஆக உயர்ந்துள்ளது. மரண எண்ணிக்கை தற்போது 27,770 ஐ எட்டியுள்ளது.

இதற்கிடையே, நியாயமான காரணமின்றி கொவிட்-19 தடுப்பூசியைப் போட மறுப்போருக்கு மலேசிய அரசாங்கம் அசௌகரியங்களை ஏற்படுத்தும் என்று சுகாதார அமைச்சர் கைரி ஜமாலுடின் எச்சரித்திருக்கிறர்.

“சொல்வதற்கு மன்னிக்கவேண்டும். நீங்களாகவே தடுப்பூசி போடாவிட்டால் உங்களை மேலும் சிரமப்படுத்துவோம். உங்களுக்குத் தடுப்பூசி போடப்பட முடியாவிட்டால் பரவாயில்லை. மைசெஜாத்தெரா என்ற மின்னிலக்க விதிவிலக்கை நாங்கள் வழங்குவோம்,” என்று திரு கைரி, செர்டாங் மருத்துமனையில் பாடத்திட்டம் ஒன்றைத் தொடங்கியபோது நேற்று தெரிவித்தார்.

மலேசியாவில் தடுப்பூசி போடாதவர்கள் தற்போது வெளி இடங்களில் சாப்பிட முடியாது, கடைத்தொகுதிக்குள் செல்லவும் முடியாது. அவற்றையும் தாண்டி மேலும் சில கட்டுப்பாடுகளும் விதிமுறைகளும் தடுப்பூசி போடாதவர்கள்மீது விதிக்கப்படும் என்று அவர் கூறினார்.

தடுப்பூசி போடாதவர்களை அடிக்கடி கொவிட்-19 சோதனைக்குச் செல்லக் கட்டாயப்படுத்தும் திட்டம் குறித்து அதிகாரிகள் கலந்துரையாடி வருவதாகத் திரு கைரி தெரிவித்தார்.

“ கொவிட்-19 தடுப்பூசியை மலேசியா தேசிய அளவில் கட்டாயப்படுத்தாது என்றாலும் ஒருசில துறைகளில் கட்டாயப்படுத்துவது குறித்து அரசாங்கம் தீவிரமாகப் பரிசீலிக்கிறது,”

“உதாரணத்திற்கு, தடுப்பூசி போடாத ஆசிரியர்களால் பள்ளிக்குத் தங்களது பிள்ளைகளை அனுப்புவது குறித்து சில பெற்றோர்கள் கவலைப்படுகின்றனர். கல்வித்துறையில் மட்டுமின்றி பொதுத்துறைக்கும் தடுப்பூசி போடுவது கட்டாயமக்கப்படவேண்டும் என்பதை நாங்கள் உணர்கிறோம்,” என்று கூறிய திரு கைரி, தனியார் துறையிலும் கட்டாய தடுப்பூசி முறை தேவை எனக் கருதுகிறார்.

மலேசிய மக்கள்தொகையில் 67.8 விழுக்காட்டினர் முழுமையாக தடுப்பூசி போட்டுக்கொண்டுள்ளனர். 75.7 விழுக்காட்டினர் குறைந்தது ஒரு தடுப்பூசியைப் போட்டுக்கொண்டுள்ளதாக அதிகாரபூர்வ தகவல்கள் குறிப்பிடுகின்றன.


தீபாவளி எங்கள் வாழ்வில் ஒளியேற்றும்: நம்பிக்கையுடன் மலேசிய கடைக்காரர்கள்

தீபாவளித் திருநாள் நெருங்கிவிட்டதால் கொவிட்-19 கிருமிப்பரவலால் பாதிக்கப்பட்டுள்ள சில்லறை விற்பனை வர்த்தகர்கள் முன்னேற்றத்திற்காக காத்திருக்கின்றனர். கடந்த ஓராண்டாக சரிந்துள்ள விற்பனை இனி அதிகரிக்கும் என்பதே கடைக்காரர்களின் எதிர்பார்ப்பும் பிரார்த்தனையும்..

கிருமிப்பரவலுக்கு முன் வசதியுள்ள மலேசியர்கள் தீபாவளி பொருட்களை வாங்க இந்தியாவுக்குப் பயணம் மேற்கொண்டதாகவும் இப்போது அவர்கள் உள்ளூரிலேயே இருப்பதால் மலேசியக் கடைகள் ஆதாயம் அடைய வாய்ப்பு இருப்பதாக மலேசிய கடைக்காரர்கள் சங்கத்தின் துணைத் தலைவர் அமீர் அலி மைடின் தெரிவித்தார். கடந்த சில ஆண்டுகளாக மலேசியாவில் பொருள் விற்க முறையான அனுமதியின்றி நுழையும் சில இந்தியர்களால் கவலையடைந்த மலேசிய கடைக்காரர்கள் இப்போது நிம்மதியுடன் இருப்பதாக அவர் கூறுகிறார்.

தீபாவளிக்கு அடுத்து, கிறிஸ்மஸ், சீனப் புத்தாண்டு என வரிசையாக வரும் கொண்டாட்டங்களால் விலைக்கழிவுகள் உள்ளிட்ட சலுகைகள் மூலமாக கடைக்காரர்கள், வாடிக்கையாளர்களை ஈர்க்க முயல்கின்றனர். நாட்டு எல்லைகள் தொடர்ந்து மூடியிருந்தாலும் மலேசியர்கள் உள்ளூரிலேயே சுற்றுப்பயணம் மேற்கொண்டு செலவு செய்வார்கள் என்று கடைக்காரர்கள் கூறுகின்றனர்.

ஆயினும், பொருட்கள் சிலவற்றுக்கான தட்டுப்பாடு காரணமாக சில பொருட்களின் விலை அதிகரிக்கலாம் என கடைக்காரர்கள் எச்சரித்துள்ளனர்.

கிருமிப்பரவலுக்கு முந்திய காலகட்டத்தில் இருந்ததுபோல விற்பனை சூடுபிடிக்காது என்றாலும் ஏதாவது ஒரு முன்னேற்றத்திற்காக வழிமீது விழிவைத்து அவர்கள் காத்திருக்கின்றனர் .


தொழிலதிபர்களுக்கான பயண ஏற்பாடு: மலேசியா, இந்தோனீசியா இணக்கம்

இந்தோனீசியாவுக்கும் மலேசியாவுக்கும் இடையே தொழிலதிபர்கள் வர்த்தகப் பயணங்களை மேற்கொள்ள அனுமதிக்க இரு நாடுகளும் இணக்கம் தெரிவித்துள்ளன.

இந்தோனீசியத் தலைநகர் ஜகார்த்தாவில் இன்று திங்கட்கிழமை (அக்டோபர் 18) இரு நாட்டு வெளியுறவு அமைச்சர்கள் நடத்திய கூட்டு செய்தியாளர் சந்திப்பில் இது தெரிவிக்கப்பட்டது.

“இரு நாடுகளுக்கு இடையே வர்த்தகப் பயணங்களை மேற்கொள்வோருக்கு சிறப்புப் பயண ஏற்பாடுகளைச் செய்ய நாங்கள் இணக்கம் தெரிவித்துள்ளோம். இந்தோனீசியாவுக்கு மலேசியப் பிரதமர் வருகை அளிக்கும்போது இதுகுறித்து பேசப்படும்,” என்று இந்தோனீசிய வெளியுறவு அமைச்சர் ரெட்னோ மர்சுடி கூறினார்.

மலேசிய வெளியுறவு அமைச்சர் சைஃபுதீன் அப்துல்லா, “நாங்கள் படிப்படியாக எல்லைகளைத் திறப்போம். இயல்புநிலையை நோக்கி நகர்வோம்,” என்று சொன்னார்.


நஜிப் கடப்பிதழ் விடுவிப்பு; பேரப்பிள்ளையைப் பார்க்க சிங்கப்பூர் வருகிறார்

கோலாலம்பூர்: மலேசியாவின் முன்னாள் பிரதமர் நஜிப் ரசாக்குக்கு சிங்கப்பூர் செல்ல மலேசிய நீதிமன்றம் அனுமதி வழங்கியுள்ளது.

1எம்டிபி தொடர்பான வழக்கு விசாரணையில் அவரது கடப்பிதழ் முடக்கப்பட்டுள்ளது.

இந்நிலையில், சிங்கப்பூரில் மகளுக்குப் பிறக்கும் குழந்தையைப் பார்க்க அனுமதி வழங்க வேண்டும் என்று திரு நஜிப் மனுத் தாக்கல் செய்திருந்தார்.

அந்த மனு இன்று விசாரணைக்கு வந்தது.

இந்த வழக்கை விசாரித்த நீதிபதி கமாலுதீன் முஹமட் சையது தலைமையிலான மூவர் அடங்கிய அமர்வு அவரது கடவுச் சீட்ைட தற்காலிமாக விடுவிக்க உத்தரவிட்டது.

அரசுத் தரப்பினர் இதற்கு எதிர்ப்பு தெரிவிக்கவில்லை.

“காரணம் நியாயமாக உள்ளது. நஜிப்பின் கடவுச்சீட்டை விடுவிக்க நீதிமன்றம் அனுமதி வழங்குகிறது,” என்று நீதிபதி கமாலுதீன் தெரிவித்தார்.

இம்மாதம் 20ஆம் நஜிப்பிடம் கடப்பிதழ் வழங்கப்படும் எனத் தெரிகிறது. அடுத்த மாதம் 3ஆம் தேதி அவர் சிங்கப்பூருக்குப் பயணம் மேற்கொள்வோர் என எதிர்பார்க்கப்படுகிறது.

சிங்கப்பூரிலிருந்து திரும்பியதும் நவம்பர் 22ஆம் தேதி அவர் தனது கடப்பிதழை மீண்டும் நீதிமன்றத்தில் ஒப்படைக்க வேண்டும்.

திரு நஜிப்புடன் அவரது மனைவி ரோஸ்மா மன்சூரும் சிங்கப்பூர் வருகிறார்.

திருமதி ரோஸ்மாவும் நீதிமன்றத்திலிருந்து கடப்பிதழை தற்காலிகமாக பெற்றுள்ளார்.

சிங்கப்பூரில் வசிக்கும் அவர்களுடைய மகள் நூர்யானா நஜ்வாவுக்கு விரைவில் இரண்டாவது குழந்தை பிறக்கவுள்ளது.

இதனால் பேரப் பிள்ளையை நேரில் பார்க்க வேண்டும் என்று இருவரும் ஆவலுடன் உள்ளனர்.

1எம்டிபியின் பல பில்லியன் டாலர் மோசடி வழக்கில் ஊழல் மற்றும் பணத்தை கையாடியதற்காக கடந்த ஆண்டு நஜிப்புக்கு 12 ஆண்டுகள் சிறைத் தண்டனை விதிக்கப்பட்டது.

ஆனால் தான் தவறு எதுவும் செய்யவில்லை திரு நஜிப் தொடர்ந்து வலியுறுத்தி வருகிறார்.

தீர்ப்பை எதிர்த்து மேல்முறையீடு செய்துள்ளதால் அது விசாரணைக்கு வரும்வரை திரு நஜிப் பிணையில் விடுவிக்கப்பட்டு உள்ளார்.


யானையிடம் தமிழில் பேசியதாக உறுப்பினர் கூறியதால் மலேசிய நாடாளுமன்றத்தில் சர்ச்சை

மலேசிய நாடாளுமன்றத்தின் கீழவையில் தேசிய முன்னணி உறுப்பினரும் எதிர்க்கட்சி உறுப்பினரும் வாக்குவாதத்தில் ஈடுபட்டதால் சிறிது நேரம் அமளி ஏற்பட்டதாக ‘எஃப்எம்டி’ இணைத்தளம் தெரிவித்தது.

தேசிய முன்னணி நாடாளுமன்ற உறுப்பினரான அப்துல் அஸிஸ் அப்துல் ரஹிம், தமிழ் மொழியை அவமதிக்கும் வகையில் பேசியதாக எதிர்க்கட்சி நாடாளுமன்ற உறுப்பினரான (ஜெலுத்தோங்) ஆர் எஸ் என் ராயர் புகார் கூறினார். இதனால் சர்ச்சை ஏற்பட்டது.

வனவிலங்கு மசோதா தொடர்பான விவாதத்தின்போது, “யானைகள் மூன்று மொழிகளைப் புரிந்துகொள்ளும். தமிழ், தாய்லாந்து மொழி, பர்மிய மொழி,” என்று அஸிஸ் கூறியபோது ராயர் ஆட்சேபித்தார்.

ஆனால், யானையிடம் தமக்கு ஏற்பட்ட அனுபவத்தை தமிழ் நன்கு பேசத் தெரிந்த அஸிஸ் தொடர்ந்து விளக்கினார்.

“ஐயா, ரொம்ப நன்றி, நீங்க இங்க வந்திருக்கீங்க, காட்டுல இருந்து எங்க கம்பத்துக்கு வந்திருக்கீங்க, நீங்க இங்க வந்திருந்தாலும் உங்களுக்கும் கஷ்டம், மக்களுக்கும் கஷ்டம்,” என்று தமிழில் அஸிஸ் கூறியபோது இடைமறித்த ராயர், தமிழ் மொழியை அவர் அவமதிப்பதாகக் கூறினார்.

ஆனால், அஸிஸ் தொடர்ந்து பேசியதால் வாக்குவாதம் மூண்டது.

தன்னைத் தொந்தரவு செய்ய வேண்டாம் என்று கூறிய அஸிஸ், “எனக்கு ஏற்பட்ட அனுபவத்தையே நான் விவரிக்கிறேன். என்னுடைய கதையைக் கேட்க விருப்பமில்லாவிட்டால் நீங்கள் வெளியே போகலாம்,” என்றார்.

இதற்கு ராயர், மலேசியாவில் தமிழ் பேசத் தெரிந்தவர்கள் ஏராளமானவர்கள் இருக்கிறார்கள். யானையிடம் பேசியதாகக் கூறி தமிழை அஸிஸ் அவமதிக்க அனுமதிக்கக்கூடாது என்றார்.

“அஸிஸ் தமிழை அவமதிக்கவில்லை. அவர் தனது கதையைச் சொல்கிறார்,” என்று சபாநாயர் கூறினார்.

இதை ஏற்க மறுத்ததால் ராயர் 10 நிமிடங்களுக்கு வெளியேற்றப்பட்டார்.


முன்னாள் தலைமை சட்ட அதிகாரி மீது நஜிப் வழக்கு

கோலாலம்பூர்: மலேசியாவின் முன்னாள் தலைமைச் சட்ட அதிகாரியான டோமி தாமஸ் மீது அந்நாட்டின் முன்னாள் பிரதமர் நஜிப் துன் ரசாக் (படம்) மான நஷ்ட வழக்குத் தொடர்ந்துள்ளார்.
 திரு டோமி தாமஸ் ‘ஜஸ்டிஸ் இன் த வைல்டர்னஸ்’ (திக்குத் தெரியாத காட்டில் நீதித் துறை) என்ற தமது சுயசரிதைப் புத்தகத்தில் மலேசியாவில் பரபரப்பாகப் பேசப்பட்ட மங்கோலிய அழகி அல்டன்டுயா கொலை செய்யப்பட்டது பற்றி திரு நஜிப்பின் நற்பெயருக்கு களங்கம் விளைவிக்கும் வகையில் அந்தப் புத்தகத்தில் எழுதியிருந்ததாகக் கூறப்படுகிறது.

அல்டன்டுயா ஷாரிபூ என்ற 28 வயது மங்கோலிய மாது துப்பாக்கியால் சுட்டுக் கொல்லப்பட்டு பின்னர் அவரது உடல் குண்டு வைத்து தகர்க்கப்பட்டது. இதைச் செய்ததாகக் கூறி போலிஸ் அதிரடிப் படையைச் சேர்ந்த இருவருக்கு மரண தண்டனை விதிக்கப்பட்டது.அந்த இரு போலிஸ் அதிரடிப் படை வீரர்களும் அப்பொழுது திரு நஜிப்பின் பாதுகாப்புப் படைப் பிரிவை சேர்ந்தவர்கள்.

எனினும், அந்தக் கொலைக்கும் தனக்கும் எவ்விதத் தொடர்பும் இல்லை என்று திரு நஜிப் கூறி வந்துள்ளார். இந்த வழக்கில் அந்தப் புத்தகத்தின் பதிப்பாளர்களான ‘ஜிபி கெராக்புடாயா’ என்ற நிறுவனத்தின் மீதும் முன்னாள் மலேசியப் பிரதமர் நஜிப் துன் ரசாக் வழக்குத் தொடுத்துள்ளார்.
 திரு தாமஸின் பதவிக்காலத்தில் அவர் மலாய்க்காரர்களுக்கு எதிரானவர் என்ற சர்ச்சை கிளம்பியது.
 அவருடைய சுயசரிதையில் அவர் மலாய் இனத்தவருக்கு எதிராக பல அவமானகரமான கருத்துகளை அள்ளி வீசியதாக அவர் மீது புகார் தெரிவிக்கப்பட்டது.

மலாய் இனத்தவரிடையே பெருமளவில் சர்ச்சையை எற்படுத்தியது. அந்தப் புத்தகம்.
 மலேசியாவின் பக்கத்தான் ஹரப்பான் அரசு, ஆட்சியமைத்த 22 மாதங்களே ஆன நிலையில், கவிழ்ந்தது இங்கு நினைவுகூரத்தக்கது.

திரு தாமஸின் சுயசரிதைப் புத்தகத்தில் அல்டன்டுயா கொலை பற்றி ஓர் அத்தியாயம் உள்ளது. அதிலுள்ள பல பத்திகள் தமது நற்பெயருக்கு களங்கம் விளைவிப்பதாக உள்ளது என திரு நஜிப் வழக்கில் கூறியுள்ளார்.
 இதன் தொடர்பில் இழப்பீடு கேட்டு தாம் விடுத்த கோரிக்கை கடிதத்துக்கு திரு தாமஸ் சரிவர பதில் தரவில்லை என்று திரு நஜிப் முறையிட்டுள்ளார்.


போதைப்பொருள் கடத்தியவர் வழக்கில் பரிவு காட்டும்படி சிங்கப்பூர் பிரதமருக்கு மலேசியப் பிரதமர் கடிதம்

கோலாலம்பூர்: போதைப்பொருள் கடத்தலுக்காக சிங்கப்பூரில் இந்த வாரம் மரண தண்டனை நிறைவேற்றப்பட இருக்கும் மலேசியரின் வழக்கில் பரிவு காட்டுமாறு சிங்கப்பூர் பிரதமர் லீ சியங் லூங்கிடம் மலேசியப் பிரதமர் இஸ்மாயில் சப்ரி யாக்கோப் கேட்டுக்கொண்டுள்ளதாக பெர்னாமா செய்தியை மேற்கோள்காட்டி ‘த ஸ்டார்’ இணையச் செய்தி தெரிவித்துள்ளது.

இது தொடர்பாக பிரதமர் லீக்கு பிரதமர் இஸ்மாயில் கடிதம் எழுதி இருப்பதாக அச்செய்தி கூறியது.

நாகேந்திரன் கே.தர்மலிங்கம், 33, எனப்படும் அந்த ஆடவரின் மரண தண்டனை விவகாரம் அண்மைய வாரங்களாக அனைத்துலகக் கவனத்தை ஈர்த்து வருகிறது.

அவர் அறிவாற்றல் குறைபாடு உள்ளவர் என்பதைக் காரணம் காட்டி மரண தண்டனையை நிறுத்துமாறு மனித உரிமைக் குழுக்களும் மற்ற அமைப்புகளும் கோரிக்கை விடுத்து வருகின்றன.

இந்நிலையில், நாகேந்திரனின் மரண தண்டனையை நிறுத்தி வைப்பதில் சிங்கப்பூர் அரசாங்கம் கவனம் செலுத்தவும் அதிபருக்கு புதிய கருணை மனு அளிக்க வாய்ப்பு வழங்கவும் திரு இஸ்மாயில் கோரிக்கை விடுத்திருப்பதாக பெர்னாமா இன்று தெரிவித்தது.

42.72 கிராம் ஹெராயின் போதைப்பொருளைக் கடந்தி வந்ததற்காக 2009ஆம் ஆண்டு ஏப்ரல் மாதம் சிங்கப்பூர் அதிகாரிகளால் நாகேந்திரன் கைது செய்யப்பட்டார்.

தமது தொடையில் போதைப்பொருளை பொட்டலமாகக் கட்டி மலேசியாவிலிருந்து சிங்கப்பூருக்குள் நுழைந்தபோது உட்லண்ட்ஸ் சோதனைச் சாவடியில் அவர் பிடிபட்டார்.

நாகேந்திரனுக்கு 2010 நவம்பரில் சிங்கப்பூர் உயர் நீதிமன்றம் மரண தண்டனை விதித்தது.

அதிபருக்கு அவர் அனுப்பிய கருணை மனு 2020 ஜூனில் நிராகரிக்கப்பட்டது.

அவருக்கு மரண தண்டனையை வரும் புதன்கிழமை (நவம்பர் 10) நிறைவேற்ற நாள் குறிக்கப்பட்டுள்ளது.


‘பூஸ்டர்’ மேம்பட்ட தடுப்பூசிகளைப் போட ஊக்குவிக்கும் மலேசிய அமைச்சர்

மலேசியாவில் தடுப்பூசி போட்டவர்களும் கொவிட்-19 கிருமிப்பரவலால் கடுமையாக பாதிக்கப்பட்டதாகத் தெரிவித்த சுகாதார அமைச்சர் கைரி ஜமாலுடின், பூஸ்டர் எனப்படும் மேம்பட்ட தடுப்பூசிகளைப் போடும்படி மக்களைக் கேட்டுக்கொண்டார்.

சில மாதங்களுக்குப் பிறகு தடுப்பூசிகளின் சக்தி குறையும் எனத் திரு கைரி தெரிவித்தார். “குறிப்பாக சைனோவேக் தடுப்பூசி, தனது சக்தியை விரைவாக இழக்கிறது. இதனால்தான் பூஸ்டர் தடுப்பூசியைப் பயன்படுத்தும்படி நாங்கள் கேட்டுக்கொள்கிறோம்,” என்று அவர் சொன்னார்.

சிலாங்கூரில் கொவிட்-19 தொடர்பில் நோயாளிகள் பலர் மருத்துவமனையில் சேர்க்கப்பட்டதைக் காட்டும் தரவுகளை திரு கைரி தமது டுவிட்டர் பக்கத்தில் பதிவேற்றம் செய்தார். பாதிக்கப்பட்ட நோயாளிகளில் பெரும்பாலானோர் சைனோவெக் தடுப்பூசிகளைப் போட்டுக்கொண்டவர்கள்.

இன்று ஞாயிற்றுக்கிழமை மலேசியாவில் புதிதாக 4,854 பேருக்குக் கிருமித்தொற்று ஏற்பட்டுள்ள நேரத்தில் திரு கைரியின் எச்சரிக்கை வெளிவந்துள்ளது. இதனுடன் அந்நாட்டின் மொத்த கிருமித்தொற்று எண்ணிக்கையில் 2,586,601 சம்பவங்கள் பதிவாகியுள்ளதாக சுகாதார அமைச்சின் தலைமை இயக்குர்நர் நுர் ஹிஷாம் தெரிவித்தார். அத்துடன் இன்று 41 பேர் இறந்திருப்பதாக மலேசிய சுகாதார அமைச்சு தெரிவித்தது.


மலேசியாவில் காய்கறிகளின் விலை இரட்டிப்பானது

கோலாலம்பூர்: மலேசியாவின் பல மாநிலங்களில் காய்கறிகளுக்குக் கடுமையான தட்டுப்பாடு ஏற்பட்டுள்ளது. மோசமான பருவநிலையால் காய்கறித் தோட்டங்களில் விளைச்சல் பாதிக்கப்பட்டுள்ளதே இதற்குக் காரணம். காய்கறிகளின் தட்டுப்பாட்டால் அவற்றின் விலையும் இரட்டிப்பாகியுள்ளது.

காலிஃப்ளவர் வழக்கமாக ஒரு கிலோ ஏழு ரிங்கிட்டிற்கு விற்கப்படும். இப்போது அது கிலோ 16 ரிங்கிட்டிற்கு விற்கப்படுகிறது. அதேபோல் ஒரு கிலோ 3 ரிங்கிட்டிற்கு விற்கப்பட்ட கீரை வகைகள் இப்போது 9 ரிங்கிட்டிற்கு விற்கப்படுகின்றன.

காய்கறிகளின் வரத்து குறையும்போதும் அவற்றின் விலைகள் அதிகரிக்கின்றன. தடையற்ற விநியோகத்தைப் பொறுத்தே காய்கறிகள் வரத்து அதிகரிக்கும்.

தொடர்ந்து மழை பெய்துவருவதால் கேமரன் ஹைலேண்ட்ஸ் போன்ற பகுதிகளில் காய்கறிகளின் விளைச்சல் பெரிதும் பாதிக்கப்பட்டுள்ளது.

இதுபோன்ற காலங்களில் தாய்லாந்தில் இருந்து காய்கறிகள் தருவிக்கப்படுவதும் விலையேற்றத்திற்கு வழிவகுத்துள்ளது.

இந்த விலையேற்றம் சீனப் பெருநாள் விடுமுறை நாட்கள் கழியும் வரை தொடரும் என்று கூறப்படுகிறது.

வடகிழக்குப் பருவமழையின் காரணமாக கேமரன் ஹைலேண்ட்ஸ் மற்றும் காய்கறிகள் விளைவிக்கப்படும் மற்ற பகுதிகளிலும் பெய்துவரும் கனமழையால் வெள்ளம், நிலச்சரிவு போன்ற இயற்கைப் பேரிடர்கள் ஏற்பட்டுள்ளதே காய்கறிப் பற்றாக்குறைக்குக் காரணம் என்று கோலாலம்பூர் காய்கறி மொத்த வியாபாரிகள் சங்கத்தின் தலைவர் வோங் கெங் ஃபாட் தெரிவித்துள்ளார்.

அத்துடன், மனிதவளப் பற்றாக்குறையையும் வேளாண் துறை எதிர்நோக்குவதாக அவர் கூறினார்.


வழிப்பறி: சமூக ஊடக பொய்த் தகவலுக்கு ஜோகூர் மறுப்பு

ஜோகூர் பாரு: மலேசியாவுக்கும் சிங்கப்பூருக்கும் இடையே நிலவழிப் பயணம் தொடங்கும்போது சிங்கப்பூரர்கள் வழிப்பறியை எதிர்கொள்ள நேரிடும் என்று சமூக வலைத்தளங்களில் பரவும் தகவலுக்கு ஜோகூர் மாநில போலிசார் மறுப்பு தெரிவித்துள்ளனர்.

இந்த விஷயத்தில் பொய்த் தகவல்கள், வதந்திகள் அல்லது உறுதிசெய்யப்படாத செய்திகளைப் பரப்புபவர்களுக்கு எதிராக கடுமையான நடவடிக்கை எடுக்கப்படும் என்று ஜோகூர் போலிஸ் தலைவர் அயோப் கான் மைதின் பிச்சை தெரிவித்தார்.

சமூக ஊடகங்களில் பரவும் பொய்த் தகவல்களைப் பொதுமக்கள் யாரும் நம்பவேண்டாம் என்றும் அவர் கேட்டுக்கொண்டார்.

ஜோகூரில் குற்றச்செயல்கள் 39.67 விழுக்காடு குறைந்து, நிலைமை கட்டுக்குள் இருப்பதாகவும் அவர் சொன்னார்.

அதேபோல, திருட்டுச் சம்பவங்கள் 77.64 விழுக்காடும் வாகனத் திருட்டுச் சம்பவங்கள் 51.05 விழுக்காடும் குறைந்துள்ளதாக தெரிவிக்கப்பட்டது.

சிங்கப்பூர்-மலேசியா எல்லை மீண்டும் திறக்கப்படும்போது நூற்றுக்கணக்கான திருடர்கள், சிங்கப்பூரிலிருந்து வரும் சுற்றுப்பயணிகளுக்காகக் காத்திருப்பதாக சமூக ஊடகங்களில் வலம் வரும் அறிக்கை கூறுகிறது.

இரு நாடுகளுக்கும் இடையிலான நிலவழி ‘விடிஎல்’ எனும் தடுப்பூசிப் பயணத்தடத் திட்டம் வரும் 29ஆம் தேதி தொடங்கவுள்ளது.


விமானக் கட்டணங்களை உடனடியாக குறைக்க வேண்டும்: மலேசிய அமைச்சர்

புத்ராஜெயா: நாட்டில் உள்ள விமான நிறுவனங்கள், அரசாங்கத்தின் தலையீடு இல்லாமல் கட்டணங்களைக் குறைக்க வேண்டும் என்று மலேசிய போக்குவரத்து அமைச்சர் வீ கா சியோங் கூறியுள்ளார்.

விமானப் பயணங்களுக்கான தற்போதைய கட்டணம், குறிப்பாக சரவாக் மாநிலத்துக்கான கட்டணம், பயணிகளுக்குப் பெரும் சுமையாக இருக்கிறது என்று அவர் தமது ஃபேஸ்புக் பக்கத்தில் குறிப்பிட்டார்.

இவ்வாண்டு இறுதியிலும் அடுத்த ஆண்டு முற்பகுதியிலும் வரும் விடுமுறைக் காலத்தில் விமானப் பயணக் கட்டணங்கள் அதிகமாக இருக்கும் என்று பயனீட்டாளர்கள் கவலை தெரிவித்துள்ளனர்.

“இது அரசாங்கத்திற்கும் கவலையளிக்கிறது. கொள்ளைநோய் காரணமாக நீண்டகாலத்திற்குப் பிறகு குடும்பத்துடன் இணையும் பயணிகளைக் கட்டண உயர்வு வெகுவாகப் பாதிக்கும்,” என்று அமைச்சர் வீ கூறினார்.

விமான நிறுவனங்களின் அதிகப்படியான கட்டணம் குறித்து சரவாக்கில் உள்ள அரசாங்க சார்பற்ற அமைப்புகளும் அண்மையில் கவலை எழுப்பியிருந்தன.

இந்தப் பிரச்சினைக்குத் தீர்வுகாண விமான நிறுவனங்களுடன் அரசாங்கம் ஆலோசனை நடத்தியுள்ளது.

மலேசிய ஏர்லைன்ஸ், ஏர் ஏஷியா, மலிண்டோ ஏர் ஆகியவற்றுடன் நடந்த கூட்டத்தில் கட்டணத்தைக் குறைக்க வலியுறுத்தப்பட்டது.

சரவாக் மாநிலத்துக்குக் கூடுதல் விமானச் சேவைகளை வழங்க மலேசிய ஏர்லைன்ஸ் உறுதியளித்துள்ளது. இதனால் கட்டணங்கள் குறைய வாய்ப்புள்ளது.

மலேசிய விமானப் போக்குவரத்து ஆணையமும் கூடுதல் விமானச் சேவைகளுக்கு ஒப்புதல் வழங்கத் தயாராக உள்ளது என்று அமைச்சர் வீ தெரிவித்தார்.

கொள்ளைநோயால் ஏற்பட்டுள்ள இழப்பை ஈடுசெய்வதற்காக கட்டணம் உயர்த்தப்படுவதாக மக்கள் நம்புகின்றனர். அத்தகைய எண்ணங்களைப் போக்கும் வகையில் விமானத் துறையினர் கட்டண உயர்வைத் தவிர்க்க வேண்டும் என்று அமைச்சர் வீ வலியுறுத்தினார்.


சரவாக் சாலையில் திடீர் பள்ளம்

சரவாக் மாநிலத்தின் கோத்தா கினாபாலுவில் மூன்று பள்ளிகளையும் குடியிருப்புப் பகுதிகளையும் இணைக்கும் சாலை ஒன்றில் பள்ளம் ஒன்று திடீரென தோன்றியது. அந்தக் குழிக்குள் எவரும் விழவில்லை.

அக்குழி மூன்று மீட்டர் அகலத்தையும் இரண்டு மீட்டர் ஆழத்தையும் கொண்டது. பாதிக்கப்பட்ட சாலைப் பகுதிகளில் எச்சரிக்கைப் பலகைகள் வைக்கப்பட்டிருப்பதாக பொதுத்துறை ஊழியப் பிரிவு தெரிவித்தது. இன்று காலை 11 மணிக்குத் தோன்றிய அந்தக் குழியைக் காட்டும் காணொளிகள் சமூக ஊடகங்களில் பரவி வருகின்றன.

நாளை பள்ளிகள் திறக்கப்போகும் நேரத்தில் வாகன போக்குவரத்தை கவனமாக வழிநடத்த அதிகாரிகளுக்கு உத்தரவிடப்பட்டது.


அன்வாரை விலகக் கோரும் பக்கத்தான் ஹரப்பான் தலைவர்கள்

மலேசியாவின் எதிர்தரப்புக் கூட்டணியான பக்கத்தான் ஹரப்பானைச் சேர்ந்த பல்வேறு தலைவர்கள், கூட்டணித் தலைவர் அன்வார் இப்ராஹிம்மைத் தலைமை பதிவியிலிருந்து விலகக் கோரியுள்ளனர். மலாக்கா மாநிலத்தில் கடந்த வாரம் நடைபெற்ற மாநிலத் தேர்தலில் பக்கத்தான் ஹரப்பான் தோல்வியடைந்ததைத் தொடர்ந்து திரு அன்வார் தோல்விக்குப் பொறுப்பேற்று பதவி விலக வேண்டும் என்று முக்கியமாக ஜனநாயக செயல் கட்சி கோரி வருகிறது.

இருபது ஆண்டுகளாகப் பிரதமர் ஆக தொடர்ந்து முயன்றுவந்த 74 வயது திரு அன்வார், தமது லட்சியத்தில் பிடிவாதம் காட்டாமல் இளம் தலைவர்களை வளர்ப்பதில் கவனம் செலுத்தவேண்டும் என்றும் பலர் இணையத்திலும் சமூக ஊடகங்களிலும் கூறி வருகின்றனர். ஆயினும், திரு அன்வார் ஆகப் பிரபல எதிர்க்கட்சித் தலைவராக இருப்பதாக பக்கத்தான் ஹரப்பான் தலைவர்கள் கூறுகின்றனர்.


அனுமதியில்லாமல் இறுதி ஊர்வலத்தில் மலர் தூவும் ஹெலிகாப்டர்

ஈப்போவிலுள்ள ஆகப் பழைய இந்திய பாரம்பரிய ஆடைக்கடையின் உரிமையாளரின் இறுதி ஊர்வலத்தில் குதிரைகளும் ஹெலிகாப்டர்களும் இடம்பெற்றதை மாநில போலிசார் விசாரித்து வருகின்றனர்.

இதன் தொடர்பில் போலிஸ் புகார் செய்யப்பட்டதாகவும் விதிமுறைகள் மீறப்பட்டதா என்பது ஆராயப்பட்டு வருவதாக காவல்துறையினர் தெரிவித்தனர். இதுபோன்ற ஊர்வலங்கள் வழக்கமாக இறுதிச் சடங்குகளில் அனுமதிக்கப்படவில்லை என்று ஹெலிகாப்டர்களைப் பயன்படுத்த மலேசியாவின் சிவில் விமானத்துறை ஆணையத்திடமிருந்து அனுமதியை பெற்றிருக்கவேண்டும் என்றும் இச்சம்பவத்தில் அதற்கான அனுமதி பெறப்படவில்லை என்றும் காவல்துறையினர் கூறினர்.

ஹெலிகாப்டர் ஒன்று தரைக்கு அருகே பறந்து மலர் இதழ்களைப் பொழிந்ததைச் சமூக ஊடகங்களில் வலம் வரும் சில காணொளிகள் காட்டுகின்றன.


ஜோகூர் அருகே படகு மூழ்கியதில் 11 பேர் மரணம்

கோத்தா திங்கி: மலேசியாவின் ஜோகூர் மாநிலம், கோத்தா திங்கி மாவட்டத்தில் உள்ள கடற்கரை அருகே தஞ்சோங் பலாவ் கடற்பகுதியில் படகு ஒன்று மூழ்கியதில் குறைந்தது 11 இந்தோனீசியர்கள் உயிரிழந்தனர். மேலும் 14 பேர் உயிருடன் கண்டறியப்பட்டுள்ளனர்.

50 பேருடன் சென்றுகொண்டு இருந்ததாக நம்பப்படும் அந்தப் படகு மூழ்கிய நிலையில் புதன்கிழமை (டிசம்பர் 15) காலை 7.40 மணியளவில் காணப்பட்டதாக ஜோகூர் தீயணைப்பு, மீட்புத் துறை பேச்சாளர் கூறினார்.

உயிரிழந்த 11 பேரில் நால்வர் பெண்கள் என்றும் காணாமல்போன 25 பேர் தேடப்பட்டு வருவதாகவும் அவர் தெரிவித்தார்.

தேடி மீட்கும் பணி முழுவீச்சில் நடைபெற்றுக் கொண்டு இருப்பதாக அந்தப் பேச்சாளர் கூறினார்.

மலேசிய கடற்படை உதவியுடன் மீட்புப் பணிகள் தொடர்ந்தன. படகுக்குள் யாரும் சிக்கியிருக்கிறார்களா என்பதை உறுதி செய்ய அதனை மீட்பதற்கான பணிகள் முதலில் மேற்கொள்ளப்பட்டதாக அவர் கூறினார்.

மலேசிய கடற்பகுதிக்குள் சட்டவிரோதமாக நுழைய படகு மூலம் குடியேறிகள் வந்ததாக நம்பப்படுகிறது என்று மலேசிய கடல்துறை அமலாக்க முகவை இயக்குநர் நூருல் ஹிஸாம் ஸக்கரியா தெரிவித்தார்.

மோசமான வானிலை காரணமாக படகு மூழ்கி இருக்கலாம் என்றும் அவர் கூறினார்.

சம்பவம் பற்றி அதிகாலை 4.30 மணியளவில் தகவல் கிடைத்ததாகவும் காணாமல் போனவர்களைத் தேடி மீட்கும் பணியில் விமானமும் சுற்றுக்காவல் படகுகளும் ஈடுபடுத்தப்பட்டு உள்ளதாகவும் அவர் சொன்னார்.


மலேசிய நெடுஞ்சாலை விபத்தில் எட்டுப் பிள்ளைகள் உட்பட 10 பேர் உயிரிழப்பு

மலேசியாவில் புத்ராஜெயா அருகே ‘எலிட்’ நெடுஞ்சாலையில் வெள்ளிக்கிழமை (டிசம்பர் 17) இரவு ஏற்பட்ட சாலை விபத்து ஒன்றில் 10 பேர் உயிரிழந்துவிட்டனர். அவர்களில் எண்மர் பிள்ளைகள்.

இந்த விபத்தில் நசுங்கிய வாகனம் ஒன்றில் இருந்து ‘டிரெய்லர்’ கனரக வாகனத்தைத் தூக்கி நகர்த்த பாரந்தூக்கி ஒன்றைப் பயன்படுத்த வேண்டியிருந்தது.

இந்த விபத்து குறித்து இரவு 11.42 மணிக்கு தங்களுக்குத் தகவல் கிடைத்ததாக சிலாங்கூர் தீயணைப்பு, மீட்புத் துறை இயக்குநர் நூரஸாம் காமிஸ் தெரிவித்தார்.

“இரவு 11.54 மணிக்கு விபத்து நிகழ்ந்த இடத்துக்கு வந்த மீட்பு ஊழியர்கள், விபத்தில் சிக்கியவர்களை மீட்கத் தொடங்கினர்,” என்றார் அவர்.

இந்த விபத்தில் ‘டிரெய்லர்’ வாகனமும் மூன்று கார்களும் சம்பந்தப்பட்டதாக அவர் கூறினார்.

“ஒரு காரில் இருந்த ஆண் ஓட்டுநர், சம்பவ இடத்திலேயே உயிரிழந்துவிட்டார். அந்த காரில் இருந்த பெண் பயணி உயிர் பிழைத்தார்.

“மற்றொரு காரில் ஒருவர் மட்டுமே உயிர் பிழைத்தார். மாது ஒருவரும் எட்டு சிறுவர், சிறுமியரும் சம்பவ இடத்திலேயே உயிரிழந்துவிட்டனர்,” என்று திரு நூரஸாம் கூறினார்.

அந்த எட்டு சிறுவர், சிறுமியரும் அந்த மாதின் பிள்ளைகள் என்றும் அவர்கள் ஏழு மாதம் முதல் 17 வயதிற்குட்பட்டவர்கள் என்றும் மலேசியாவின் பெர்னாமா செய்தி நிறுவனம் குறிப்பிட்டது.

மூன்றாவது காரில் இருந்த ஆடவர் ஒருவரின் கால் முறிந்தது. அந்த காரில் இருந்த மாது ஒருவருக்கு இலேசான காயங்கள் ஏற்பட்டன.

“டிரெய்லர் வாகன ஓட்டுநரும் அதிலிருந்த இரு பிள்ளைகளும் காயங்களின்றி உயிர் தப்பினர்,” என்றார் திரு நூரஸாம்.

இந்த விபத்தில், டிரெய்லர் வாகனத்துக்குக்கீழ் கார் ஒன்று சிக்கிக்கொண்டது.

உயிரிழந்தவர்களின் சடலங்கள் பிரேத பரிசோதனைக்காக ஷா அலாம் மருத்துவமனைக்குக் கொண்டுசெல்லப்பட்டதாக திரு நூரஸாம் தெரிவித்தார்.

மலேசியப் பிரதமர் இஸ்மாயில் சப்ரி யாக்கோப், விபத்தில் உயிரிழந்தோரின் குடும்பத்தாருக்கு தமது ஆழ்ந்த அனுதாபங்களைத் தெரிவித்துக்கொண்டார்.


மலேசியாவில் வெள்ளம்; இருவர் மரணம், ஆயிரக்கணக்கானோர் வெளியேற்றம்

மலேசியாவில் வெள்ளிக்கிழமை (டிசம்பர் 17) முதல் பெய்து வரும் தொடர் கனமழை காரணமாக சிலாங்கூர் உட்பட குறைந்தது ஐந்து மாநிலங்களில் வெள்ளம் ஏற்பட்டுள்ளது.

சிலாங்கூர், மலாக்கா, கிளந்தான், தெரங்கானு, பாகாங் ஆகிய மாநிலங்கள் கனமழை காரணமாக பாதிக்கப்பட்டுள்ளன. பாகாங்கில் ஒருவரும் தெரங்கானுவில் ஒருவரும் உயிரிழந்தனர்.

சாலைகளில் பெருக்கெடுத்த வெள்ளம் காரணமாக பலர் வேலை முடிந்து தங்கள் வீடுகளுக்குத் திரும்ப முடியவில்லை.

மோசமாகப் பாதிக்கப்பட்டுள்ள சிலாங்கூரில், ஆயிரக்கணக்கானவர்கள் பாதுகாப்பான இடங்களில் தங்கவைக்கப்பட்டுள்ளனர்.

கிள்ளானில் 2,604 பேர் உட்பட சிலாங்கூரைச் சேர்ந்த 3,086 பேர் 17 பாதுகாப்பு மையங்களில் தங்கவைக்கப்பட்டுள்ளதாக சிலாங்கூர் தீயணைப்பு, மீட்புக் குழு இயக்குநர் நூரஸாம் காமிஸ் கூறியதாக தி ஸ்டார் குறிப்பிட்டுள்ளது.

வெள்ளம் சூழ்ந்ததால், சரக்குகளைக் குறிப்பிட்ட இடங்களுக்குக் கொண்டு சேர்ப்பதில் தாமதம் ஏற்படக்கூடும் என்றனர் கிள்ளான் துறைமுக அதிகாரிகள்.

இதற்கிடையே, காற்றழுத்த தாழ்வு நிலை காரணமாக, மலேசியாவின் மேற்கு கடற்கரை, மலாக்கா நீரிணையை ஒட்டிய பகுதிகளில் பலத்த காற்றுடன் கனமழை பெய்யும் என முன்னுரைக்கப்பட்டுள்ளது.

கிளந்தான், பாகாங்கின் சில பகுதிகளில் கடுமையான கனமழை தொடரும் என்பதால் அங்கு இரண்டாம் நிலை அபாய எச்சரிக்கை விடுக்கப்பட்டுள்ளது.

சிலாங்கூர், பாகாங், கிளந்தான் பகுதியில் உள்ள பல ஆறுகளில் நீர்மட்டம் அபாய அளவை எட்டிவிட்டதாகவும் தெரிவிக்கப்பட்டுள்ளது.


மலேசிய வெள்ளத்தில் ஐவர் உயிரிழப்பு

மலேசியாவில் ஏற்பட்ட பெரும் வெள்ளத்தில் இதுவரை ஐந்து பேர் உயிரிழந்தனர்.

சிலாங்கூர் மாநிலத்தின் ஷா அலாமில் உள்ள தாமான் ஸ்ரீ மூடா வட்டாரத்தில், மூன்று ஆடவர்கள் வெள்ளத்தில் மூழ்கியதாக அதிகாரிகள் தெரிவித்தனர்.

அவர்களின் சடலங்கள் திங்கட்கிழமை (டிசம்பர் 20) அன்று அதிகாலையில் கண்டுபிடிக்கப்பட்டதாக பெர்னாமா செய்தி நிறுவனம் கூறியது.

பாஹாங்கின் குவாந்தானில் ஒருவரது சடலம் ஞாயிற்றுக்கிழமை (டிசம்பர் 19) அன்று கண்டெடுக்கப்பட்டது.

பாஹாங்கில் பத்து பேரைக் காணவில்லை என்றும் அதிகாரிகள் ஞாயிற்றுக்கிழமை தெரிவித்தனர்.

பாஹாங்கில் உள்ள சில ஆறுகளில் நீர்மட்டம் இன்னும் அபாய அளவில் இருப்பதாக மாநில அதிகாரிகளை மேற்கோள் காட்டி மலே மெயில் தெரிவித்தது.

பாஹாங், சிலாங்கூர், நெகிரி செம்பிலான், மலாக்கா, பேராக், ஆகிய ஐந்து மாநிலங்களில் தற்காலிக முகாம்களில் தங்க வைக்கப்பட்டுள்ளோரின் எண்ணிக்கை உயர்ந்துள்ளது.

சிலாங்கூரில் மட்டும் சுமார் 32,000 பேர் தற்காலிக முகாம்களில் தங்க வைக்கப்பட்டுள்ளதாக மாநில முதல் அமைச்சர் அமீருதீன் ஷா திங்கட்கிழமை நடந்த செய்தியாளர் கூட்டத்தில் தெரிவித்தார்.

அவர்கள் ஒன்பது மாவட்டங்களில் அமைக்கப்பட்டுள்ள 162 நிலையங்களில் தங்க வைக்கப்பட்டுள்ளனனர்.

கிள்ளானில் மட்டும் 18,000க்கும் அதிகமானவர்கள் தங்கள் வீடுகளை விட்டு வெளியேற வேண்டியிருந்தது.

வெள்ளத்தால் மீட்புப் பணிகள் மெதுவாக நடைபெற்று வருகின்றன.

பல இடங்களில் தொலைத்தொடர்பும் மின்சாரமும் துண்டிக்கப்பட்டதால் தங்கள் அன்புக்குரிய சொந்தங்களையும் நண்பர்களையும் தேடுவதற்கு மலேசியர்கள் பலர் சமூக ஊடகங்களில் உதவி நாடி வருகின்றனர்.

வெள்ளிக்கிழமை (டிசம்பர் 17) பெய்யத் தொடங்கிய பெருமழையால் பல மாநிலங்களில் வெள்ளம் ஏற்பட்டது.

மழை குறித்த சரியான தகவல்களை அளிக்கத் தவறிவிட்டதாகக் கூறப்படும் புகார்களை மலேசிய வானிலை ஆய்வுத் துறை மறுத்துள்ளது.

நூறாண்டுக்கு ஒரு முறை பெய்யும் மழை என்று அந்தப் பெருமழையை மலேசிய சுற்றப்புற அமைச்சு அதிகாரிகள் வருணித்தனர்.


கடையில் கொள்ளை அடித்தவர்களை மன்னித்த உரிமையாளர்

மலேசிய வெள்ளத்தின்போது பேரங்காடிக் கடை ஒன்றில் புகுந்து கொள்ளை அடித்தவர்களை மன்னித்துவிட்டதாக அதன் உரிமையாளர் கூறியுள்ளார்.

மலேசியாவில் பல்லாண்டுகளாக பேரங்காடிக் கடைகளை மைதீன் முகமது நிறுவனம் நடத்திவருகிறது.

அதன் தாமான் ஸ்ரீ முடா கிளையில் பலர், திங்கட்கிழமை (டிசம்பர் 20) அன்று புகுந்து பொருள்களை எடுத்துச்சென்றனர்.

அதன் தொடர்பில் செவ்வாய்க்கிழமை (டிசம்பர் 21) அன்று அதன் நிர்வாக இயக்குநரான அமீர் அலி மைதீன் அறிக்கை ஒன்றை விடுத்தார்.

"அவர்கள் திருடியதை நான் ஆதரிக்கவில்லை. ஆனால் அவசரகாலத்தில் அவர்களுக்கு வேறு வழி இருந்திருக்காது. உயிர்பிழைப்பதற்காக அவர்கள் அந்நிலைக்குத் தள்ளப்பட்டிருக்கலாம்," என்று திரு அமீர் அலி அதில் கூறினார்.

"அவர்கள் உயிருடன் இருக்க முயன்றுகொண்டிருந்தனர். அதே நேரத்தில் அவர்களுக்கு உதவியும் தாமதமாகச் சென்று சேர்ந்தது. அதனால் அவர்களை மன்னிக்கிறேன்," என்றார் அவர்.

சிலாங்கூர் மாநிலத்தின் ஷா அலாம் பகுதியில் உள்ள தாமான் ஸ்ரீ முடாவில் கொள்ளைச் சம்பவம் நடந்தது.

மைதீன் கடையைத் தவிர வேறுசில பேரங்காடிக் கடைகளிலும் ஆட்கள் புகுந்து பொருள்களை எடுத்துச் சென்றனர்.

அவற்றில் மைதீன் பேரங்காடிக் கடையின் கிளையும் ஒன்று.

கொள்ளையர்கள் கத்திகளையும் பாராங் கத்திகளையும் வைத்திருந்ததாகக் கூறப்பட்டது.

கொள்ளையில் 200,000 முதல் 300,000 ரிங்கிட் மதிப்புள்ள பொருள்கள் பறிபோனதாகவும் விலை உயர்ந்த கடிகாரங்கள், மின்சாரச் சாதனங்கள் போன்றவற்றைக் கொள்ளையர்கள் எடுத்துச் சென்றதாகவும் திரு அமீர் அலி கூறியிருந்தார்.

கொள்ளைச் சம்பவம் பற்றி போலிசில் புகார் அளிக்கப்போவதாகவும் முன்னதாகக் குறிப்பிட்ட அவர், இப்போது தமது மனதை மாற்றிக் கொண்டார்.


மீட்புப் பணிகளில் கைகோத்துள்ள மலேசியர்கள்

நூறாண்டுக்கு ஒரு முறை பெய்த மழை உண்டாக்கிய பெரும் சேதத்திலிருந்து மீள, பல மலேசியர்கள் கைகோத்துச் செயல்பட்டு வருகின்றனர்.

பெருவெள்ளத்தில் சிக்கியுள்ளவர்களுக்கு ராணுவத்தார் உதவி வரும் அதே வேளையில் பொதுமக்களும் தன்னிச்சையாக மீட்புப் பணிகளை மேற்கொண்டு வருகின்றனர்.

பாதிக்கப்பட்ட சிலாங்கூர், பாஹாங் உள்ளிட்ட மாநிலங்களுக்கு, பினாங்கு, பேராக் போன்ற மற்ற மாநிலங்களைச் சேர்ந்தவர்கள் தங்கள் படகுகளுடன் சென்று மீட்புப் பணிகளில் உதவினர்.

அத்துடன், நாடு முழுவதும் உள்ள மலேசியர்கள், சுத்தம் செய்யும் பணிகளிலும் மறுசீரமைப்புப் பணிகளிலும் பாதிக்கப்பட்டோருக்கு இலவசமாக உதவ முன்வந்துள்ளனர்.

வெள்ளத்தைச் சமாளித்து சேதத்தைக் கட்டுப்படுத்துவதில் அரசாங்கம் திறனுடன் செயல்படவில்லை என்ற பெருமளவுப் புகார்கள் எழுந்த நிலையில், தனிநபர்கள் தங்கள் பங்கைச் செய்து வருகின்றனர்.

ஷா அலாமில் வசிக்கும் இல்லத்தரசி இக்கா ஃபிக்ரி, பாதிக்கப்பட்டோரின் துணிகளை இலவசமாக சலவை செய்து தருகிறார்.

"என்னிடம் கொடுப்பதற்குப் பணம் இல்லை. ஆனால் உழைப்பைத் தர முடியும்," என்றார் அவர்.

நாமே நம்மைப் பார்த்துக் கொள்ளவேண்டும் என்ற எண்ணமும் அவரை உந்தியுள்ளது.

கிள்ளானில், வெள்ளத்தால் பாதிக்கப்பட்டவர்களுக்கு உணவையும் பொருள்களையும் வழங்க விரும்புவோருக்கு இலவச விநியோகச் சேவைகளை அஸான் மாட் அலிஃப் என்பவர் வழங்கி வருகிறார்.

தம்மால் இயன்ற குறைந்தபட்ச உதவி இதுதான் என்கிறார் அவர்.

சமூகநல அமைப்புகளும் அடிப்படைத் தேவைகளுக்கான பொருள்கள், உணவு போன்றவற்றைப் பாதிக்கப்பட்டவர்களுக்கு வழங்கி வருகின்றன.


மலேசிய வெள்ளம்: பெருமளவு குப்பையை அகற்ற தொண்டூழியர்கள் தேவை

சிலாங்கூரில் வெள்ளத்தில் சேதமான பகுதிகளிலிருந்து பெரிய அளவிலான குப்பையை எடுத்துச்செல்ல தொண்டூழியர்களும் லாரிகளும் தேவை என்று சிலாங்கூர் மாநில அரசாங்கம் கூறியுள்ளது.

சிலாங்கூர் முதல் அமைச்சர் அமீருதீன் ஷாரி வியாழக்கிழமை (டிசம்பர் 23) செய்தியாளர்களிடம் இதைத் தெரிவித்தார்.

சிலாங்கூர் அரசாங்கத்தின் பெரிய குப்பை லாரிகள் போக முடியாத வீதிகளுக்குள் சென்று, குப்பையாக மாறிய பொருள்களை அகற்றவும் அப்பகுதிகளைச் சுத்தப்படுத்தவும் தொண்டூழியர்களின் உதவி தேவைப்படுகிறது என்றார் அவர்.

குப்பை அகற்றும் பணிகளில் 1,200 பேர் அங்கு ஈடுபட்டு வருகின்றனர்.

அதேபோல சிலாங்கூரில் தற்போது 400 லாரிகள் குப்பையை அகற்றி வருகின்றன.

ஆனால் அப்பணியைத் துரிதப்படுத்த கூடுதல் லாரிகள் தேவை என்று திரு அமீருதீன் கூறினார்.

வியாழக்கிழமை காலை நிலவரப்படி மலேசிய பெருவெள்ளத்தில் 37 பேர் மாண்டுவிட்டனர்.

பாஹாங்கில் இன்னமும் ஏழு பேரைக் காணவில்லை.

சுமார் 18,000 குடும்பங்களைச் சேர்ந்த 68,000 பேர் வீடுகளை விட்டு வெளியேற்றப்பட்டுள்ளனர்.

பாஹாங், கிளாந்தான் ஆகிய மாநிலங்களில் உள்ள ஆறுகளில் நீர்மட்டம் அபாய நிலையை நெருங்கி வருவதால் மெத்தனம் கூடாது என்று மலேசிய ராணுவம் எச்சரித்தது.

சிலாங்கூர், பாஹாங் போன்ற இடங்களில் உதவிப் பணிகளில் கவனம் செலுத்தப் போவதாக ராணுவம் தெரிவித்தது.


மருத்துவமனையிலிருந்து வீடு திரும்பினார் மகாதீர்

மலேசியாவின் தேசிய இதய கழகத்தில் அனுமதிக்கப்பட்டிருந்த மலேசிய முன்னாள் பிரதமர் டாக்டர் மகாதீர் முகமது வியாழக்கிழமை (டிசம்பர் 23) வீடு திரும்பினார்.

96 வயதாகும் டாக்டர் மகாதீர் இம்மாதம் 16ஆம் தேதி மருத்துவமனையில் அனுமதிக்கப்பட்டார். மூன்று முறை மாரடைப்பு ஏற்பட்டு அறுவை சிகிச்சை செய்து கொண்ட அவருக்கு அங்கு மருத்துவப் பரிசோதனைகள் மேற்கொள்ளப்பட்டன.

இந்நிலையில், தாம் நலம் பெற வேண்டிய அனைத்து நல்லுள்ளங்களுக்கும் டாக்டர் மகாதீரும் அவரது மனைவி சித்தி ஹஸ்மாவும் நன்றி தெரிவித்துக் கொண்டனர்.


மலேசியாவின் நான்கு மாநிலங்களில் வெள்ளம் ஏற்படலாம்

மலேசியாவின் நான்கு மாநிலங்களில் நாளை மறுதினம் டிசம்பர் 31ஆம் தேதியிலிருந்து வெள்ளம் ஏற்படக்கூடும் என்று முன்னுரைக்கப்பட்டுள்ளது.

கிளந்தான், திரங்கானு, பாகாங், ஜோகூர் ஆகியன அந்த நான்கு மாநிலங்கள்.

மலேசியாவின் பல பகுதிகளில் தொடர்மழை பெய்யக்கூடும் என்று மலேசிய வானிலை ஆய்வு மையம் செவ்வாய்க்கிழமை கூறியிருந்தது.

ஜோகூரைப் பொறுத்தவரை, ஜனவரி 1ஆம் தேதி இரவு 8 மணிவாக்கில் சுங்கை மர்சிங் அருகே வெள்ளம் ஏற்படக்கூடும் என்று முன்னுரைக்கப்படுகிறது.

தாழ்வான பகுதிகளில் வசிப்போர் முன்னெச்சரிக்கை நடவடிக்கைகளை மேற்கொள்ளும்படி அதிகாரிகள் கேட்டுக்கொண்டுள்ளனர்.


டாக்டர் மகாதீர் முகமது மீண்டும் மருத்துவமனையில்

மலேசியாவின் முன்னைய பிரதமர் டாக்டர் மகாதீர் முகமது வெள்ளிக்கிழமை (ஜனவரி 7) அன்று மருத்துவமனையில் அனுமதிக்கப்பட்டிருக்கிறார்.

96 வயது டாக்டர் மகாதீர் கடைசியாக மூன்று வாரங்களுக்கு முன்னர்தான் மருத்துவமனையில் அனுமதிக்கப்பட்டார்.

அவருக்கு விருப்பத்தெரிவின் பேரில் மருத்துவ சிகிச்சை ஒன்று மேற்கொள்ளப்படும் என்று தேசிய இதயநோய் சிகிச்சை நிலையம் தெரிவித்தது.

வேறு விவரங்களை நிலையம் அளிக்கவில்லை.

டாக்டர் மகாதீர் கடைசியாக, கடந்த டிசம்பர் 16ஆம் தேதி தேசிய இதயநோய் சிகிச்சை நிலையத்தில் அனுமதிக்கப்பட்டார்.

ஒரு வாரத்துக்குப் பின்னர் அவர் வீடு திரும்பினார்.

இதயநோய் பிரச்சினை உள்ள டாக்டர் மகாதீருக்கு மூன்று முறை இதய அறுவை சிகிச்சை செய்யப்பட்டுள்ளது.


டாக்டர் மகாதீர் முகமதுக்கு இதயநோய் நிலையத்தில் சிகிச்சை

மலேசியாவின் முன்னைய பிரதமர் டாக்டர் மகாதீர் முகமதுக்கு விருப்பத் தெரிவின் பேரில் மருத்துவ சிகிச்சை மேற்கொள்ளப்பட்டிருக்கிறது.

சிகிச்சை திட்டமிட்டபடி நடந்ததாக தேசிய இதய நோய் சிகிச்சை நிலையம் ஞாயிற்றுக்கிழமை (ஜனவரி 9) அன்று தெரிவித்தது.

சிகிச்சைக்குப் பின்னர் டாக்டர் மகாதீர் நன்கு குணமடைந்து வருவதாகவும் நிலையம் சொன்னது.

அவர் அடுத்த சில நாள்களில் வீடு திரும்புவார் என்றும் அது கூறியது.

அவர் துடிப்புடன் இருப்பதாகவும் நிலையம் தனது அறிக்கையில் தெரிவித்தது.

96 வயது டாக்டர் மகாதீர் கடந்த வெள்ளிக்கிழமை தேசிய இதய நோய் சிகிச்சை நிலையத்தில் அனுமதிக்கப்பட்டார்.

டாக்டர் மகாதீருக்கு மேற்கொள்ளப்பட்ட சிகிச்சை என்னவென்று நிலையம் விவரம் தரவில்லை.

கடந்த டிசம்பரில் நிலையத்தில் அவர் அனுமதிக்கப்பட்டார்.

பல்வேறு மருத்துவப் பரிசோதனைகள் அவர்மீது மேற்கொள்ளப்பட்டன.

இதயநோய் பிரச்சினை உள்ள டாக்டர் மகாதீருக்கு முன்னதாக மூன்று முறை மாரடைப்பு ஏற்பட்டுள்ளது. அவருக்கு அறுவை சிகிச்சையும் மேற்கொள்ளப்பட்டுள்ளது.


இந்து கடவுள்களின் உருவம் கொண்ட பொருள்களுக்குத் தடை கோரும் சங்கம்

அடுத்த வாரம் தைப்பூசத் திருவிழா வரும் நிலையில், இந்துக் கடவுள்களின் உருவங்களைக் கொண்ட டீ சட்டைகள், பூஜைப் பொருட்கள் ஆகியவற்றின் விற்பனைக்கு தடை விதிக்கும்படி பினாங்கு இந்து சங்கம் மலேசிய அரசாங்கத்தைக் கேட்டுக்கொண்டுள்ளது.

பினாங்கு இந்து சங்கத் தலைவர் பி. முருகையா அந்தக் கோரிக்கையை அறிக்கை மூலம் விடுத்தார்.

விநாயகர், சிவன், கிருஷ்ணன், அம்மன் ஆகிய கடவுள் உருவப் படங்கள் பூசைப் பொருட்களின் அட்டைகளிலும் டீ சட்டைகளிலும் பதிக்கப்பட்டு விற்கப்படுவதாக அவர் கூறினார்.

குறிப்பாக, பினாங்கு, கெடா உள்ளிட்ட மாநிலங்களில் உள்ள சில கடைகள் இவை விற்பதாக திரு முருகையா சொன்னார்.

பூசை பொருட்களைப் பயன்படுத்திய பின்னர், அவற்றின் அட்டைகளைக் குப்பைத்தொட்டியில் வீச வேண்டிவரும். இது இந்துக்களின் உணர்வுகளைக் காயப்படுத்தக் கூடும் என்று அவர் குறிப்பிட்டார்.

தைப்பூசத்தின் போதும் மற்ற இந்து திருவிழா காலங்களின்போதும் விற்பனையை அதிகரிப்பதற்காக, இந்து கடவுள் உருவப்படங்கள் உள்ள இத்தகைய பொருள்களில் பயன்படுத்தப்படுவதாக அவர் கருத்துரைத்தார்.

இத்தகைய பொருள்களை வாங்க வேண்டாம் என்று திரு முருகையா இந்துக்களைக் கேட்டுக்கொண்டார்.


குறைவான பக்தர்களுடன் மலேசியாவில் தைப்பூசத் திருவிழா

தைப்பூசத் திருவிழா செவ்வாய்க்கிழமை (ஜனவரி 18) நடைபெறுவதை முன்னிட்டு மலேசியாவின் பத்துமலை முருகன் கோயிலில் பக்தர்கள் பால்குடம் எடுத்து வருகின்றனர்.

பக்தர்கள் கடந்த வாரயிறுதி முதல் முருகனுக்கு தங்கள் பால் குடக் காணிக்கையைச் செலுத்தி வருகின்றனர்.

பத்துமலையில் தைப்பூசத் திருவிழாவுக்குச் சிறப்பு சேர்க்கும் காவடி ஊர்வலத்துக்கு இந்த ஆண்டு அனுமதி இல்லை.

பத்துமலை ஸ்ரீ சுப்ரமணியர் சுவாமி கோவில், பினாங்கு ஸ்ரீ பால தண்டாயுதபாணி கோவில், கல்லுமலை சுப்பிரமணியர் ஆலயம் ஆகிய முக்கியமான கோவில்களில் கூட்டம் கட்டுக்கடங்காமல் அலை மோதும்.

ஆனால் கொவிட்-19 நோய்ப்பரவல் இந்நிலையை மாற்றிவிட்டது.

சென்ற ஆண்டு பக்தர்கள் இல்லாமல் தைப்பூசம் கொண்டாடப்பட்டது.

இவ்வாண்டு குறைவானவர்களுக்கே அனுமதி உண்டு.

பத்து மலை முருகன் கோவில் வளாகத்தில் எந்த ஒரு நேரத்திலும் அதிகபட்சமாக 500 பேர் மட்டுமே அனுமதிக்கப்படுகின்றனர்.

மேலும், பலர் கிருமிப் பரவலுக்கு அஞ்சி பத்து மலைக்கு வரவில்லை என்று பக்தர்கள் சிலர் கூறினர்.

அதிகாலையில் கோவிலுக்குச் சென்ற கிருஷ்ணன் கருப்பன், பாதுகாப்பு கருதி தமது பிள்ளைகள் வீட்டிலே இருந்துவிட்டதாகக் கூறினார்.

முன்னெச்செரிக்கையாக, பக்தர்கள் எண்ணிக்கையைக் குறைத்துள்ளது நல்லது என்று ஏஎஃப்பி நிறுவனத்திடம் கூறினார் அரியேந்திரன் சோமசுந்தரம்.

ஆனால் பல்லாயிரம் பேர் வந்த இடத்தில் பலநூறு பேர்தான் வருவதைப் பார்த்தபோது வருத்தம் அடைந்ததாக அவர் குறிப்பிட்டார்.

இந்நிலையில் திங்கட்கிழமை (ஜனவரி 17) அதிகாலை பினாங்கில் இரட்டைத் தேர் ஊர்வலம் நடைபெற்றது.

தங்கத் தேர் ஸ்ரீ மகாமாரியம்மன் கோவிலிலிருந்து காலை 6 மணிக்குப் புறப்பட்டதாக தி ஸ்டார் நாளிதழ் கூறியது.

வெள்ளித் தேர் கோவில் வீட்டிலிருந்து 7 மணிக்குப் புறப்பட்டது.

இரண்டும் பின்னர் பினாங்கு தண்ணீர்மலை ஸ்ரீ பால தண்டாயுதபாணி கோயிலை அடைந்தன.

கடந்த ஆண்டு தேர் ஊர்வலம் நடைபெறாத நிலையில், மழைத் தூரலிலும் தேர்களைப் பார்க்க பலநூறு பேர் வீதிகளில் குழுமியிருந்தனர்.


தைப்பூசக் காவடிகள் செய்பவர்களுக்கு பெரிய இழப்பு

மலேசியாவில் இந்த ஆண்டு தைப்பூசத் திருவிழாவுக்காக காவடிகளைச் செய்பவர்களுக்கு பெரிய அழப்பு ஏற்பட்டுள்ளது.

தைப்பூசத் திருவிழாவின்போது காவடி ஊர்வலத்துக்கு அனுமதி இல்லை என்று மலேசிய அரசாங்கம் சில நாள்களுக்கு முன்னர் அறிவித்தது அதற்கு முக்கிய காரணம் என்று காவடி செய்பவர்கள் கூறினார்கள்.

ப்போவில் வசிக்கும் லாரன்ஸ் தேவ், அங்கு தைப்பூச காலத்தில் காவடிகளைத் தயாரிக்கும் சுமார் 50 பேர் தலா 40,000 ரிங்கிட் ($12,890) இழந்துவிட்டதாக மதிப்பிட்டதாக நியூ ஸ்ட்ரெய்ட்ஸ் டைம்ஸ் கூறியது.

காவடிகள் செய்பவரான பாலசுப்பிரமணியம் பத்துமலை இந்த ஆண்டு 25,000 ரிங்கிட் ($8,000) இழந்துள்ளதாகக் கூறினார்.

அது போக, கடந்த மாதம் முதல் பத்துமலை தேவஸ்தானம் காவடி தொடர்பான முடிவுகளை மாற்றிக்கொண்டே இருந்தது வேறொரு காரணம் என்று பாலசுப்பிரமணியம் பத்துமலை சொன்னார்.

"முதலில், ஜனவரி 15ஆம் தேதிக்கு முன்னர் பக்தர்கள் காவடி எடுத்து காணிக்கை செலுத்த அனுமதிக்கப்படுவார்கள் என்று கோவில் நிர்வாகம் கூறியது. பின்னர் காவடிகளுடன் உறுதி மேளம் செல்லத் தடை என்றது. நாங்களும் அதற்கு ஒப்புக்கொண்டோம்," என்றார் பாலசுப்பிரமணியம்.

அதனுடன், காவடிக்கான இணைய முன்பதிவு தேதிகளை நிர்வாகம் மாற்றிக்கொண்டே இருந்தது என்று அவர் சொன்னார்.

சில மயில் காவடிகளுக்கு முன்பதிவு செய்த பின்னர், காவடி ஊர்வலம் இல்லை என்ற முடிவை அரசாங்கம் தெரிவித்ததாக பாலசுப்பிரமணியம் கூறினார்.

ஒரு மயில் காவடியைச் செய்ய 7,000 ரிங்கிட் ($2,260) செலவாகும் என்றும் அதற்கு இந்தியாவிலிருந்து அலங்காரப் பொருள்களை வரவழைக்கவேண்டும் என்றும் அவர் குறிப்பிட்டார்.

தைப்பூசத் திருவிழா காலத்தில் காவடிகள் செய்யும் இவர்கள் பெரும்பாலும் வேறு வேலை செய்பவர்கள்.

சொந்தம் பணம் போட்டு கடந்த சில மாதங்கள் செலவழித்தவர்களால் இப்போது அந்தப் பணத்தை ஈட்டமுடியாது போய் உள்ளது.

கடைசி நேரத்தில் முடிவு எடுக்காமல் முன்கூட்டியே காவடிக்குத் தடையை அறிவித்திருந்தால், இழப்பு ஏற்பட்டிருக்காது என்று லாரன்ஸ் கூறினார்.

பினாங்கு மாநில அரசாங்கம் முன்கூட்டியே காவடிகளுக்கு இல்லை என்று கூறியதால், அங்கு காவடி செய்வோருக்கு அதிக பாதிப்பில்லை என்று நியூ ஸ்ட்ரெய்ட்ஸ் டைம்ஸ் கூறியது.


பயணிகள் தனிமைக் காலம் குறைப்பு: மலேசியா

மலேசியாவுக்கு வருகையளிக்கும் பயணிகள் கூடுதல் தடுப்பூசி போட்டிருந்தால் ஐந்து நாட்கள் மட்டுமே தனிமைப்படுத்திக்கொண்டால் போதும் என அந்நாட்டு சுகாதார அமைச்சு அறிவித்துள்ளது.

முழுமையாக தடுப்பபூசி போட்டுக்கொண்டோர் ஏழு நாட்களும், பாதி தடுப்பூசி அல்லது தடுப்பூசியே போடாதவர்கள் பத்து நாட்களும் தங்களை தனிமைப்படுத்திக்கொள்ள வேண்டும் என அமைச்சு தெரிவித்தது.

இந்த புதிய விதிமுறைகள் மலேசியர்களுக்கும் வெளிநாட்டவருக்கும் பொருந்தும். விதிமுறைகள் இம்மாதம் 24ஆம் தேதி நடைமுறைக்கு வரும்.

அதோடு, மலேசியாவுக்கு செல்லும் வெளிநாட்டவருக்கு வீட்டிலிருப்பதை கண்காணிக்க மின்னியல் முறையில் உத்தரவு கண்காணிக்கும் உத்தரவு பிறப்பிக்கப்படும்.

முன்னதாக, அவர்கள் தங்களை தனிமைப்படுத்திக்கொள்ளும் காலத்துக்கு ஒரு கண்காணிப்பு மணிக்கட்டையை அணிந்திருக்க வேண்டும்.

ஆனால், கொவிட் தொற்று அதிகமாக இருக்கும் நாடுகளிலிருந்து வருவோர் மின்னியல் கண்காணிப்பு கருவிகளைத் தொடர்ந்து அணியவேண்டும் என சுகாதார அமைச்சர் கைய்ரி ஜமாலுதீன் கூறினார்.

வெளிநாட்டு வருகையாளர்களை மற்ற நாடுகள் கையாளும் முறையை ஆராய்ந்த பிறகு, அதுகுறித்து மலேசியாவில் மறுஆய்வு செய்யப்பட்டதாக அமைச்சர் குறிப்பிட்டார்.

இருப்பினும், மலேசியாவுக்கு வரும் அனைத்து பயணிகளும் தொடர்ந்து பிசிஆர் சோதனையை மேற்கொள்ள வேண்டும் என அமைச்சர் கூறினார்.


மகாதீர் முகமதுவும் மலேசிய மாமன்னரும் ஒரே மருத்துவமனையில்

மீண்டும் மருத்துவமனையில் அனுமதிக்கப்பட்டுள்ள மலேசியாவின் முன்னைய பிரதமர் மகாதீர் முகமது இன்னும் சிகிச்சை பெற்று வருவதாக அவரது மகள் மரீனா மகாதீர் கூறியுள்ளார்.

டாக்டர் மகாதீர் தமது குடும்பத்தினருடன் 'தொடர்பு கொண்டதாக' அவர் ஞாயிற்றுக்கிழமை வெளியிட்ட அறிக்கையில் கூறினார்.

டாக்டர் மகாதீரின் உடல்நிலை குறித்த அதிகாரபூர்வமற்ற வட்டாரங்கள் பரப்பும் வதந்திகளை நம்பவேண்டாம் என்றும் திருவாட்டி மரீனா வலியுறுத்தினார்.

டாக்டர் மகாதீரின் உடல்நிலை குறித்து மலேசியாவின் தேசிய இதயநோய் சிகிச்சை நிலையம் அவ்வப்போது மேல்விவரம் தரும் என்றும் அவர் கூறினார்.

96 வயது டாக்டர் மகாதீர், சனிக்கிழமை (ஜனவரி 22) அன்று நிலையத்தில் அனுமதிக்கப்பட்டார்.

கடந்த ஒரு மாதத்தில் அவர் மூன்றாவது முறையாக தேசிய இதயநோய் சிகிச்சை நிலையத்தில் அனுமதிக்கப்பட்டுள்ளார்.

டாக்டர் மகாதீரின் உடல்நிலை சீராக இருப்பதாகவும் அவருக்கு நினைவுதிரும்பி பேசியதாகவும் உத்துசான் எனும் மலாய் செய்தித்தாள் பெயர் குறிப்பிடப்படாத நெருக்கமான வட்டாரத்தை மேற்கோள் காட்டி கூறியது.

டாக்டர் மகாதீர் இதயசிகிச்சைப் பிரிவில் சேர்க்கப்பட்டுள்ளதாக அவரது அலுவலகத்தின் பேச்சாளர் ஸ்ட்ரெய்ட்ஸ் டைம்சிடம் கூறினார்.

மலேசிய பிரதமர் இஸ்மாயில் சப்ரி யாக்கோப் சனிக்கிழமை மாலை டாக்டர் மகாதீரை மருத்துவமனையில் சென்று பார்த்ததை அடுத்து, முன்னைய பிரதமரின் உடல்நிலை குறித்த வதந்திகள் பரவின.

இந்நிலையில் மலேசிய மாமன்னர் சுல்தான் அப்துல்லா அகமது ஷா தேசிய இதயநோய் சிகிச்சை நிலையத்தில் சனிக்கிழமை அனுமதிக்கப்பட்டுள்ளார்.

உடல்நலப் பரிசோதனைக்காகவும் காலில் சிகிச்சை பெறுவதற்காகவும் அவர் சேர்க்கப்பட்டதாக மலேசிய அரசமாளிகை தெரிவித்தது.

மாமன்னர் சில நாள்களுக்கு மருத்துவமனையில் தங்கி சிகிச்சை பெறுவார் என்று அரசமாளிகை கூறியது.


தைப்பூசத்தில் முருக தரிசனம் பெறச் சென்றவர்களுக்கு புதிதாய் பிறந்த பிள்ளையின் தரிசனம்

தைப்பூசத் திருநாள் மலேசியாவைச் சேர்ந்த லிடாவதி ஸக்காரியாவின் வாழ்க்கையில் மறக்க முடியாத நாளாக அமைந்துவிட்டது.

பத்துமலைக் கோவிலுக்கு வெளியே, முன்பின் தெரியாத வழிப்போக்கர்களின் உதவியுடன் தமது முதல் குழந்தையை ஈன்று எடுத்தார் 39 வயது லிடாவதி.

கடந்த வாரம் செவ்வாய்க்கிழமை (ஜனவரி 18) அன்று, நிறைமாத கர்ப்பிணியான லிடாவதிக்கு இடுப்பு வலி எடுத்தது.

கணவர் இஸ்மாயிடி அவரை தமது காரில் அவசர அவசரமாக அழைத்துச் சென்றார்.

ஆனால் தைப்பூச நாளான அன்று, எல்லா சாலைகளிலும் கடும் போக்குவரத்து நெரிசல்.

ஒரு கட்டத்தில் பத்துமலை ஸ்ரீ சுப்பிரமணியர் ஆலயத்துக்கு வெளியே கார்கள் நகரவில்லை.

கோவிலுக்குச் சென்றுகொண்டிருந்த மரீ புஷ்பமும் அவரது மகள் நரோஷினி அன்னசெல்வமும் லாரியில் லிடாவதி வலியில் துடித்துக்கொண்டிருந்ததை கவனித்தனர்.

லாரியின் கதவுக் கண்ணாடியைத் தட்டி என்ன ஆயிற்று என்று கேட்ட அவர்களிடம் விவரத்தைச் சொன்னார் லிடாவதி.

லிடாவதியைக் கதவைத் திறக்கச் சொன்னார்கள் தாயும் மகளும்.

அவர்களின் இறை தரிசனத்துக்கு இடையூறு வரவேண்டாம் என்று லிடாவதி மறுத்தபோதும் அவர்கள் கேட்கவில்லை.

பட்டுவேட்டி, தங்கள் ஆடைகள் என உட்பட கையில் கிடைத்த துணிகள் எல்லாவற்றையும் வைத்து திருவாட்டி மரீ புஷ்பமும் நரோஷினியும் லிடாவதிக்கு உதவினர்.

அருகில் உள்ள வேறு சில பக்தர்கள் கைப்பூசத்துக்கு உகந்த மஞ்சள் வேட்டியை விரித்து, கொளுத்தும் வெயிலிலிருந்து அவர்களைப் பாதுகாத்தனர்.

இரு பெண்கள் மேல் எல்லாம் ரத்தம்.

"அந்த நேரம் நாங்கள் வெவ்வேறு சமயங்களைச் சேர்ந்தவர்கள் என்று எனக்குத் தோன்றவில்லை. பிள்ளை பிறந்தவுடன் அவர்கள் அவ்வளவு ஆனந்தம் அடைந்தார்கள். எனக்கோ பேச்சு வரவில்லை," என்று ஃப்ரீமலேசியாடுடே இணையத்தளத்திடம் நெகிழ்ச்சியுடன் கூறினார் லிடாவதி.

அவர்கள் கொடுத்து உதவிய பட்டுத் துண்டை அவர்களின் பேருதவியின் நினைவாக லிடாவதி பத்திரப் படுத்தியுள்ளார்.

தங்களுக்கு உதவிய அனைவருக்கும் நன்றிகூறி அவர்களின் தன்னலமற்ற செயலைப் பாராட்டினார் னார் கணவவர் இஸ்மாயிடி.

தங்களது முதல் குழந்தை நலமாகப் பிறந்ததில் தம்பதியினருக்குப் பூரிப்பு.

மகள் பிறந்த நாள் உண்மையில் இவர்கள் வாழ்க்கையில் மறக்கமுடியாத திருநாள்தான்.


எல்லைகள் மீண்டும் திறக்கப்படலாம்: மலேசியா

மலேசியாவின் எல்லைகள் மீண்டும் திறக்கப்படலாம் என அந்நாட்டு பிரதமர் இஸ்மாயில் சப்ரி யாக்கோப் கூறியுள்ளார்.

அந்த நடவடிக்கை நாட்டின் பொருளியல் வளர்ச்சியை ஊக்குவிக்க உதவும் என திரு இஸ்மாயில் சொன்னார்.

மேலும், பயனக் கட்டுப்பாடுகளால் பாதிக்கப்பட்டுள்ள அந்நாட்டின் சுற்றுலாத் துறை மீண்டும் மீள இது கைகொடுக்கும் என அவர் குறிப்பிட்டார்.

வெளிநாட்டுப் பயணிகளுக்காக மற்ற நாடுகள் தங்கள் கட்டுப்பாடுகளைத் தளர்த்துயுள்ளன. அது போன்று மலேசியாவும் பின்பற்றலாம் என பிரதமர் கருத்துரைத்தார்.

அவ்வாறு செய்வதற்கு முன் நாட்டில் கூடுதல் தடுப்பூசித் திட்டம் நிறைவேற்றப்பட வேண்டும் என அவர் கூறினார்.

அந்நாட்டின் சுகாதார அமைச்சுடன் ஆலோசித்த பிறகே இது குறித்து முடிவு எடுக்கப்படும் என தெரிவிக்கப்பட்டது.

மலேசியாவின் எல்லைகள் மார்ச் 2020ஆம் ஆண்டிலிருந்து மூடப்பட்டன.

சிங்கப்பூருக்கும் அந்நாட்டுக்கும் இடையிலான தடுப்பூசி போட்டுக்கொண்டோருக்கான பயணப் பாதையின்கீழ் உள்ள பயணங்கள் மட்டுமே தற்போது செயல்பட்டு வருகின்றன.


மலேசியாவில் ஒரே நாளில் 10,089 பேர் பாதிப்பு: புது உச்சம்

மலேசியாவில் இன்று (பிப்ரவரி 6) 10,089 தொற்றுச் சம்பவங்கள் பதிவாகின.

இது நான்கு மாதங்களில் புதிய உச்சம் என அந்நாட்டு சுகாதாரத்துறை தலைமை இயக்குநர் குறிப்பிட்டார்.

சனிக்கிழமை (பிப்ரவரி 5) 9,115 கிருமித் தொற்று சம்பவங்கள் பதிவாகின. 14 பேர் மாண்டனர்.

இதுவரை கொவிட்-19 தொற்றால் பலியானோரின் எண்ணிக்கை 32,025 ஆகும்.

மலேசிய மக்கள்தொகையில் சுமார் 78% விழுக்காட்டினர் முழுமையாகத் தடுப்பூசி போட்டுக்கொண்டுள்ளனர்.


விமானத்தில் ‘பறந்த’ பாம்பு

நடுவானில் பறந்துகொண்டிருந்த விமானத்தில் பயணிகளைத் திடுக்கிட வைத்தது ஒரு பாம்பு.

கோலாலம்பூரை நோக்கி பயணம் செய்துகொண்டிருந்த ஏர் ஆசியா விமானம் இதன் காரணமாகத் திசை திரும்பியது.

விமானத்தின் விளக்குப் பகுதியில் ஒரு பாம்பின் உருவம் தென்படும் காட்சிகள் சமூக ஊடகங்களில் பரவலாகப் பகிர்ந்துக்கொள்ளப்பட்டன.

பயணிகளின் பாதுகாப்பைப் கருதி சாபாவின் தவாவ் நகருக்குச் செல்லவேண்டிய விமானம் கூச்சிங்குக்கு திசை திருப்பட்டதாக ஏர் ஆசியா நிறுவனம் கூறியது.

இதுபோன்ற சம்பவங்கள் மிக அரிது என்று நிறுவனம் சொன்னது.

இந்தச் சம்பவம் குறித்து இணையவாசிகளுக்குப் பலவிதமான கருத்துக்கள்.

ஒரு வேளை விமானப் பயணச்சீட்டின் விலை அதிகமாக இருந்திருக்கலாம். அதனால் பாம்பு இலவசமாக பறக்க முயன்றிருக்கிறது என சிலர் ஊகித்தனர்.

சிக்கனமான இந்தப் பாம்பு இன்னும் அதிகாரிகளின் கையில் சிக்கவில்லை.


சொந்தமாக சூடுபடுத்தி, உண்ண தயார் நிலையில் உள்ள உணவுக்கு விமான நிறுவனம் தடை

சொந்தமாக சூடுபடுத்தி, உண்ண தயாரான நிலையில் உள்ள உணவுகளுக்கு அனைத்து மலேசிய ஏர்லைன்ஸ் விமானங்களிலும் தடைவிதிக்கப்பட்டுள்ளது.

பயணிகளும் விமானச் சிப்பந்திகளும் பாதுகாப்புக் காரணங்களுக்காக அத்தகைய உணவுகளை விமானத்திகுக் கொண்டுவரக்கூடாது என்று மலேசிய ஏர்லைன்ஸ் அதன் இணையப் பக்கத்தில் குறிப்பிட்டுள்ளது.

இந்தத் தடை உடனடியாக நடப்புக்கு வருவதாக அது கூறியது.

“மெக்னீசியம் தூள், இரும்புத் தூள், கெட்டியான கரிமம் அல்லது கால்சியம் ஆக்சைட் போன்ற ஆபத்தான பொருள்கள் அத்தகைய உணவுப் பொட்டலங்களில் உள்ளன. தண்ணீருடன் தொடர்பில் வரும்போது எரியக்கூடிய வாயுவை இந்தப் பொருள்கள் வெளியேற்றும்,” என்று மலேசிய ஏர்லைன்ஸ் விவரித்தது.

தன்னுடைய பயணிகள் மற்றும் விமானச் சிப்பந்திகளின் பாதுகாப்புக்கு தான் தலையாய முன்னுரிமை அளிப்பதாக அது கூறியது.

மலேசிய ஏர்லைன்ஸ் நிறுவனத்தின் இந்த முடிவுக்குப் பின்னணியில் ஏதேனும் சம்பவம் நிகழ்ந்ததா என்பது குறித்து தெரியவில்லை.


சிசுவைக் குத்திக் கொன்ற பதின்ம வயது பெண்

ஒரு பச்சிளம் குழந்தையைக் கொன்ற பதின்ம வயது பெண்ணுக்கு எதிராகக் கொண்டுவரப்பட்ட கொலை குற்றச்சாட்டை மலேசியா அரசாங்கம் மறுபரிசீலித்து வருகிறது.

15 வயதான அந்தச் சிறுமி குழந்தையைப் பெற்றேடுத்தவர் என நம்பப்படுகிறது.

பிறந்த சில மணிநேரத்துக்குள் ஒரு கூர்மையான பொருளைக் கொண்டு சிசுவின் நெஞ்சை அவர் குத்தியதாகக் மலேசியக் காவல் துறை கூறியது.

குழந்தையின் உடலில் மற்ற பல காயங்களும் இருந்தன.

இதனையடுத்து சிறுமிக்கு எதிராக கொலை குற்றச்சாட்டு சுமத்தப்பட்டது.

ஆனால் சிறுமி பாலியல் பலாத்காரம் செய்யப்பட்டு கருவுற்றதாக விசாரணையில் தெரியவந்துள்ளது.

இதனைத் தொடர்ந்து கொலை குற்றச்சாட்டை அரசாங்கத் தரப்பு வழக்கறிஞர்கள் மறுபரிசீலித்து வருகின்றனர்.

சிறுமியைப் பலாத்காரம் செய்த 20 வயது மதிப்புதக்க ஆடவரைக் காவல் துறை தேடிவருகிறது.


சிங்கப்பூர் பயணிகளுக்கு மலேசியாவில் பரிசோதனை தளர்வு

சிங்கப்பூருக்கும் மலேசியாவுக்கும் இடையிலான விடிஎல் திட்டத்தின் கீழ் மலேசியா செல்லும் பயணிகளுக்கான பரிசோதனை விதிமுறைகளை அந்நாடு தளர்த்தியுள்ளது.

இத்திட்டத்தின்கீழ், தற்போது மலேசியா செல்பவர்கள் முதல் ஆறு நாள்கள் மூன்று முறை ஆர்டிகே-ஏஜி பரிசோதனையை மேற்கொள்ளவேண்டும்.

ஆனால், நாளை முதல் இந்தப் பரிசோதனையைச் செய்துகொள்ள வேண்டியதில்லை மலேசிய சுகாதார அமைச்சர் கைரி ஜமாலுதின் கூறியிருக்கிறார்.

லங்காவி அனைத்துலகச் சுற்றுலா பயணத் திட்டம், குறுகிய கால வர்த்தக வருகையாளர்களுக்கான ‘ஒன் ஸ்டாப் மைய’ திட்டத்தின்கீழ் மலேசியா செல்பவர்களுக்கும் இத்தளர்வு பொருந்தும்.

இத்திட்டத்தின்கீழ் லங்காவிக்குச் செல்பவர்கள் லங்காவியைவிட்டு கிளம்பும்போது பரிசோதனை செய்துகொள்ள வேண்டியதில்லை.

அதே சமயம், மலேசியாவுக்குப் புறப்படுவதற்கு இரண்டு நாள்கள் முன்பும் மலேசியாவில் வந்திறங்கியவுடனும் கிருமித்தொற்று பரிசோதனை செய்துகொள்ளும் நடைமுறை தொடர்ந்து நடப்பில் இருக்கும்.

இந்த மூன்று திட்டங்களின்கீழ் அல்லாமல் மலேசிய வருபவர்களுக்கு இத்தளர்வு பொருந்தாது என்பதையும் கைரி தெளிவுபடுத்தினர்.


வெளிநாட்டுப் பயணிகள் மீதான கொவிட்-19 கட்டுப்பாடுகளை மேலும் தளர்த்தும் மலேசியா, இந்தோனீசியா

இந்தோனீசியாவின் பாலித் தீவுக்கு வரும் வெளிநாட்டுப் பயணிகளுக்கு தனிமை உத்தரவில் இருந்து விலக்கு அளிப்பது குறித்து இந்தோனீசியா பரிசீலித்து வருவதாக அதிகாரிகள் சனிக்கிழமை (மார்ச் 5) தெரிவித்துள்ளனர்.

இந்தோனீசிய அதிபர் ஜோக்கோ விடோடோ இதுகுறித்து திங்கட்கிழமை முடிவெடுக்கக்கூடும் என்று கூறப்படுகிறது.

இதற்கிடையே, தாய்லாந்து, கம்போடியாவில் இருந்து வரும் பயணிகள் மீதான கட்டுப்படுகள் தளர்ப்படுவதாக அண்டை நாடான மலேசியா அறிவித்துள்ளது.

தாய்லாந்து, கம்போடியாவில் இருந்து மலேசியா வரும் தடுப்பூசி போட்டுக்கொண்ட பயணிகள் மார்ச் 15ஆம் தேதியிலிருந்து தனிமைப்படுத்திக்கொள்ளத் தேவையில்லை.


மலேசியா விரைவில் எல்லா குடிநுழைவு சாவடிகளைத் திறந்துவிடும்

மலேசியா தனது எல்லைகளை மீண்டும் திறக்கவிருப்பதால், நாட்டின் குடிநுழைவுச் சாவடிகளும் திறக்கப்படவிருப்பதாக அந்நாட்டு சுற்றுலா, கலாசாரத் துறைகளுக்கான அமைச்சர் நான்சி சுக்ரி தெரிவித்துள்ளார்.

ஜோகூர் மேம்பாலம், கேலாங் பத்தாவில் உள்ள இரண்டாம் இணைப்பு ஆகிய சிங்கப்பூர்-மலேசியாவுக்கு இடையிலான தரைவழிப் பாதைகள் அவற்றில் அடங்கும்.

இதைப் பற்றிய அதிகாரப்பூர்வ அறிவிப்பைப் பிரதமர் இஸ்மாயில் சப்ரி யாக்கோப் விரைவில் செய்யவிருக்கிறார் என்றார் அமைச்சர்.

 சுற்றுலாத் துறையின் முக்கிய நபர்களை திங்கள் அன்று சந்தித்த பிறகு "நில எல்லையான காஸ்வே உட்பட, மலேசியாவின் அனைத்து எல்லைகளும் திறக்கப்படவுள்ளன" என்றார் நான்சி சுக்ரி.
 எல்லைகளை மீண்டும் திறப்பதற்குத் தயாராகும் வகையில், சோதனைச் சாவடிகளில் உள்ள அனைத்து தானியக்க நுழைவாயில்களும் மீண்டும் செயல்படுத்தப்பட்டுள்ளதாக குடிநுழைவுத் துறை தலைமை இயக்குநர் கைருல் டிசைமி டவுட் தெரிவித்தார்.

தானியக்க நுழைவாயில்கள் சனிக்கிழமையன்று செயல்படுத்தப்பட்டன.

 மலேசியாவின் எல்லைகள் திறக்கவிருப்பதால், நீண்ட காலமாக பிரிந்திருக்கும் உறவுகள் இந்த ஆண்டு நோன்புப் பெருநாளை ஒன்றாக கொண்டாடுவர் என்று மலேசிய பிரதமர் அண்மையில் கூறியிருந்தார்.


ரஷ்யா மீது ஒருதரப்பாக தடைகளை விதிக்க எண்ணமில்லை: மலேசியா

ரஷ்யாவுக்கு எதிராக தடைகளை விதிக்க மலேசியாவுக்கு எண்ணமில்லை என்று அந்நாட்டு வெளியுறவு அமைச்சர் சைஃபுதீன் அப்துல்லா கூறியிருக்கிறார்.

“ஒருதரப்பாக தடைகளை விதிப்பதில் எங்களுக்கு நம்பிக்கையில்லை,” என்று செவ்வாய்க்கிழமை (மார்ச் 8) நாடாளுமன்றத்தில் அவர் சொன்னார்.

“தடைகளை விதிப்பதற்கான நடைமுறை, ஐக்கிய நாட்டு நிறுவனம் மூலம் செல்லவேண்டும். போர் நிறுத்தத்திற்கும் பேச்சுவார்த்தை தொடரவும், மனித உரிமை மன்ற உறுப்பினராக நாங்கள் ஏற்கெனவே பரிந்துரைத்துள்ளோம்,” என்று திரு சைஃபுதீன் விவரித்தார்.

“மிகுந்த சக்திவாய்ந்த ஆயுதங்களாக விளங்குபவை பொருளியல் தடைகள். அவற்றை விதிப்பது பற்றி நாம் கவனமாக இருக்க வேண்டும். ஏனெனில், குறிப்பிட்ட தரப்பினரை மட்டும் குறிவைத்து தடை விதிக்கப்படாவிட்டால், அப்பாவி மக்களும் கடுமையாக பாதிக்கப்படுவர்,” என்று அவர் கூறினார்.


காணாமல்போன MH370 விமானம்: புதிய தடயம்

எட்டு ஆண்டுகளுக்கு முன்பு இன்றைய தினத்தில் கோலாலம்பூரிலிருந்து பெய்ஜிங்க்குப் புறப்பட்டது மலேசியன் ஏர்லைன்ஸ் MH370 விமானம்.

அது பெய்ஜிங்கைச் சென்றுசேரவில்லை.

அந்த விமானம் மாயமாய் மறைந்தது.

விமானத்தில் 239 பேர் இருந்தனர்.

விமானப் போக்குவரத்து வரலாற்றில் காணாமல்போன MH370 விமானம் இதுவரை ஆகப்பெரிய மர்மமாய் இருந்துவருகிறது.

கடந்த எட்டு ஆண்டுகளில், புலனாய்வாளர்கள், செய்தியாளர்கள் எனப் பலத்தரப்பினர் அந்தப் போயிங் 777ரக விமானத்தைத் தேடும் பணியில் இறங்கியுள்ளனர். ஆனால் இதுவரை விடைகள் ஏதும் கிடைக்கவில்லை.

இப்போது ஒரு புதிய தடயம் கிடைத்திருப்பதாக நம்பப்படுகிறது.

பிரிட்டனைச் சேர்ந்த ரிச்சர்ட் கொட்ஃப்ரி என்பவர் MH370 விமானம் இருக்கும் இடத்தைக் கண்டுபிடித்திருப்பதாகக் கூறகிறார்.

மேற்கு ஆஸ்திரேலியாவின் பெர்த் நகரிலிருந்து சுமார் 2,000 கிலோமீட்டர் தூரத்தில் இந்தியப் பெருங்கடலில் விமானம் நொறுங்கியிருக்க அதிகச் சாத்தியம் இருப்பதாக கொட்ஃப்ரி கூறுகிறார்.

இந்தக் கண்டுபிடிப்பு உண்மையாகயிருந்தால், மீண்டும் தேடல் பணியைத் தொடரவிருப்பதாக மலேசிய அரசாங்கம் கூறியுள்ளது.

அன்று விமானத்தில் பயணம் செய்தவர்களில் 158 பேர் சீன நாட்டினர், 38 பேர் மலேசியர்கள், மற்றவர்கள் இந்தோனீசியா, ஆஸ்திரேலியா, இந்தியா, ஃபிரான்ஸ், அமெரிக்கா, ஈரான், உக்ரேன், கனடா, நியூசிலாந்து, தி நெதர்லாந்து, ர‌ஷ்யா, தைவான் ஆகிய நாடுகளைச் சேர்ந்தவர்கள்.

இரண்டு விமானிகள், 10 விமானப் பணியாளர்கள், 5 சிறுவர்கள் ஆகியோரும் அதில் அடங்குவர்.


தரைவழி விடிஎல் பயணிகள் வரம்பு அதிகரிப்பு: மலேசியா

மலேசியாவுக்கும் சிங்கப்பூருக்கும் இடையில், தரைவழி ‘விடிஎல்’ பயணிகளின் வரம்பை 60 விழுக்காட்டு வரை அதிகரிக்கவிருப்பதாக மலேசியா அறிவித்துள்ளது.

இது மார்ச் 14ஆம் தேதி நடப்புக்கு வரும்.

தற்போது உள்ள 2,160 எனும் எண்ணிக்கையை 3,420க்கு உயர்த்துவது திட்டம் என மலேசிய போக்குவரத்து அமைச்சு தெரிவித்தது.

இதற்கான பேருந்து பயணச்சீட்டுகளின் விற்பனை நாளை தொடங்கும்.

முழுமையாகத் தடுப்பூசி போட்டுக்கொண்ட அதிகமானோர் இருநாடுகளுக்கிடையே பயணம் செய்ய இந்த நடவடிக்கை வழிவகுக்கும்.

வருகிற ஏப்ரல் 1ஆம் தேதியில் இருந்து, வெளிநாட்டுப் பயணிகளுக்கு மலேசியா அதன் எல்லையை மீண்டும் திறக்கவுள்ளது. இந்நிலையில் தரைவழி ‘விடிஎல்’ பயணிகள் வரம்பை அந்நாடு அதிகரித்துள்ளது.


மலேசியாவில் நிலச்சரிவு: நால்வர் பலி

மலேசியாவின் சிலாங்கூர் மாநிலத்தில் ஏற்பட்ட நிலச்சரிவில் நான்கு பேர் மாண்டனர்.

கடந்த சில வாரங்களாக அங்கு மழை பெய்துவருவதால், நிலச்சரிவு ஏற்பட்டதாக அதிகாரிகள் தெரிவித்தனர்.

சிலாங்கூரின் அம்பாங் வட்டாரத்தில் நிலச்சரிவு ஏற்பட்டது. மாண்டவர்கள் தங்கள் வீடுகளில் உயிருடன் புதையுண்டதாகக் கூறப்பட்டது.

மண் நகர்த்தும் இயந்திரத்தைப் பயன்படுத்தி மீட்புப் பணியாளர்கள் மாண்டவர்களின் உடல்களை மீட்டனர். சில உடல்கள் இரண்டு அடி ஆழத்தில் சேற்றுக்குள் புதையுண்டு கிடந்ததாக மீட்புக் குழு சொன்னது.

புதையுண்ட ஒருவர் உயிருடன் மீட்கப்பட்டார்.

நிலச்சரிவில் இரண்டு வீடுகள் முற்றாக அழிந்தன. மேலும் பல வீடுகள் சேதமுற்றன.

ஆண்டின் இந்தப் பகுதியில் மழை பெய்வது வழக்கத்துக்கு மாறானது என்றும், பருவநிலை மாற்றம் மழைக்குக் காரணமாக இருக்கக்கூடும் என்றும் சுற்றுச்சூழல் ஆர்வலர்கள் கூறினர்.

இந்நிலை தொடர்ந்தால், நாட்டில் மேலும் இயற்கை பேரிடர்கள் ஏற்படக்கூடும் என ஒரு சுற்றுச்சூழல் அமைப்பின் தலைவரான மீனாட்சி ராமன் எச்சரித்தார்.


பயணிகளுக்கு மின்னியல் பயண அட்டை: மலேசியா

மலேசியாவுக்கு வருகையளிக்கும் வெளிநாட்டுப் பயணிகளுக்கு மின்னியல் பயண அட்டைகள் வழங்கப்படும்.

ஏப்ரல் ஒன்றாம் தேதி முதல் நாட்டின் எல்லைகள் முழுமையாகத் திறக்கும்போது, இந்த முறை நடப்புக்கு வரும் என அந்நாட்டு சுகாதார அமைச்சு தெரிவித்தது.

மலேசியாவுக்குச் செல்ல விரும்புவோர் கட்டயமாக 'மைசெஜஹாத்ரா' செயலிலைப் பதவிறக்கம் செய்யவேண்டும். மலேசியாவுக்குச் செல்வதற்கு முன், கொவிட்-19 பரிசோதனை முடிவுகளை அந்தச் செயலியில் பதிவேற்றம் செய்யவேண்டும். அதனைத் தொடர்ந்து அவர்களுக்குப் பயணி அட்டை வழங்கப்படும். அந்த அட்டையை வைத்திருந்தால் மட்டுமே அவர்கள் விமானத்தில் மலேசியாவுக்குப் பயணிக்கமுடியும். பயணிகள் தடுப்பூசிப் போட்டுக்கொண்ட நிலை குறித்த தகவலும் மின்னியல் அட்டையில் இருக்கும்.

இதோடு, பயணிகளுக்குக் கிருமித்தொற்று இருப்பதை உறுதி செய்ய சுவாச பரிசோதனை வசதி வழங்கப்படும். பயணிகள் சுவாச பரிசோதனை அல்லது 'ஏஆர்டி' எனப்படும் ஆன்டிஜன் விரைவுப் பரிசோதனையை மலேசியாவை வந்தடைந்தவடன் செய்துகொள்ளலாம்.

சுவாச பரிசோதனை மூலம் பயணிகள் விமான நிலையத்தில் இருக்கவேண்டிய நேரம் வெகுவாக குறையும் எனக் கூறப்பட்டது.

எல்லைகள் திறக்கும்போது, பயணிகளுக்குப் பாதுகாப்பான, தடையற்ற பயண அனுபவத்தை வழங்க அந்நாட்டு சுகாதார அமைச்சும், போக்குவரத்து அமைச்சும் இணைந்து செயல்பட்டுவருகின்றன.


விமானப் பயணிகள் மலேசியா வருவதற்கு முன் சில அம்சங்களைப் பூர்த்திசெய்ய வேண்டும்: அமைச்சர்

வரும் வெள்ளிக்கிழமை (ஏப்ரல் 1) முதல் மலேசியா வந்திறங்கும் வெளிநாட்டுப் பயணிகள், அங்கு வருவதற்கு முன்பு சில அம்சங்களைப் பூர்த்திசெய்ய வேண்டும் என்று மலேசிய சுகாதார அமைச்சர் கைரி ஜமாலுதீன் கூறியுள்ளார்.

“புறப்பாட்டிற்கு முன்பு, MySejahtera செயலியைப் பதிவிறக்கம் செய்து கணக்கு ஒன்றைப் பதிவுசெய்யவும்.

“டிராவல் சின்னத்தைத் தட்டி புறப்பாட்டிற்கு முந்தைய படிவம் ஒன்றை நிரப்பவும்.

“புறப்படுவதற்கு இரு நாள்களுக்குள் பிசிஆர் பரிசோதனை செய்துகொள்ளவும். அதில் ‘தொற்று இல்லை’ எனத் தெரியவந்தால் மட்டுமே பயணம் மேற்கொள்ளவும்,” என்று திரு கைரி விவரித்தார்.

குறுகியகால பயணிகள், கொவிட்-19 பயணக் காப்புறுதியை வைத்திருக்க வேண்டும் என்று தம்முடைய அமைச்சின் ஃபேஸ்புக் பக்கத்தில் வெளியிட்ட காணொளிப் பதிவு ஒன்றில் அவர் குறிப்பிட்டார்.

இவை அனைத்தையும் முடித்தவுடன், தடுப்பூசிச் சான்றிதழ்
https://mysafetravel.gov.my/
 எனும் இணையப் பக்கத்தில் சரிபார்க்கப்படலாம் என்றார் அவர்.

“நீங்கள் மலேசியா வந்திறங்கியவுடன், நடைமுறை எளிதாக இருக்கும். கடப்பிதழில் முத்திரை பதிக்கப்பட்டவுடன், உங்களது பயணப்பெட்டிகளை எடுத்துக்கொண்டு நீங்கள் புறப்படலாம்.

“நீங்கள் மேலும் ஒரேயொரு விஷயத்தை மட்டும் முடிக்க வேண்டும். விமான நிலையத்திலோ மலேசியா வந்திறங்கிய 24 மணி நேரத்தில் ஏதாவது ஒரு தனியார் சுகாதார நிலையத்திலோ மேற்பார்வையின்கீழ் ஆர்டிகே-ஏஜி பரிசோதனை செய்துகொள்ள வேண்டும்,” என்று திரு கைரி கூறினார்.


400,000 பேர் சிங்கப்பூருக்குச் செல்வர்: மலேசியா

சிங்கப்பூருக்கும் மலேசியாவுக்கும் இடையே தாராள தரைவழி பயணம் நாளை மீண்டும் முழுமையாகத் தொடங்வுள்ள நிலையில் மலேசியாவிலிருந்து கிட்டத்தட்ட 400,000 பேர் ஒரே வாரத்தில் சிங்கப்பூருக்குள் கடப்பர் என்று ஜோகூர் முதல்வர் ஓன் ஹாஃபிஸ் கூறியுள்ளார்.

ஜோகூரில் உள்ள இரண்டு சுங்கச்சாவடிகளில் அனைத்து பாதைகளும் திறக்கப்படும் என அவர் குறிப்பிட்டார்.

தொற்றுப் பரவல் ஏற்படுவதற்கு முன் தினசரி சுமார் 400,000 பேர் மலேசியாவிலிருந்து சிங்கப்பூருக்குச் சென்று கொண்டிருந்ததாக அவர் கூறினார். நாளை எல்லைகள் முழுமையாகத் திறக்கும்போது, அடுத்த ஒரு வாரத்துக்குள் இதே எண்ணிக்கையை எட்டக்கூடும் என தாம் எதிர்பார்ப்பதாக அமைச்சர் சொன்னார்.

புதிய விதிமுறைகள் பற்றி பயணிகளுக்கு விளக்கமளிக்க இன்போ கிராபிக்ஸ் எனும் விளக்கப்படங்களை ஜோகூர் அரசாங்கம் தயாரித்துவருவதாக அவர் கூறினார்.

மலேசியாவுக்குப் பயணம் மேற்கொள்வோர் கொவிட்-19 பரிசோதனை செய்துகொள்ளவோ தனிமைப்படுத்திக்கொள்ளவோ தேவையில்லை. ஆனால் பயணிகள் ‘'மைசெஜஹாத்ரா’ எனும் செயலியைப் பதவிறக்கும் செய்து வைத்திருக்கவேண்டும்.

இந்தச் செய்தி குறித்த விரிவான தகவல்கள் நாளைய தமிழ் முரசில் வாசிக்கலாம்


புதிய வகை ஓமிக்ரான் கிருமி கூடியவிரைவில் மலேசியாவை எட்டும்

புதிய வகை ஓமிக்ரான் எக்ஸ்இ கிருமி கூடியவிரையில் மலேசியாவில் பரவக்கூடும் என அந்நாட்டு மருத்துவ அதிகாரிகள் எச்சரித்துள்ளனர்.

தடுப்பூசிப் போட்டுக்கொள்ளாதவர்களிடையே அந்தக் கிருமி கடும் விளைவுகளை ஏற்படுத்தும் என அவர்கள் குறிப்பிட்டனர்.

தற்போது பரவிவரும் ஓமிக்ரான் கிருமி, கண்டுபிடிக்கப்பட்ட ஒருசில மாதங்களுக்குள் மலேசியாவில் பரவத் தொடங்கியது. அப்போது அதன் எல்லைகள் திறக்கப்படவில்லை.

இப்போது எல்லைகள் திறக்கப்பட்ட நிலையில் புதிய வகை கிருமி மலேசியாவுக்குள் இன்னும் விரைவாக நுழையும் என்று நம்பப்படுகிறது.

ஓமிக்ரான் எக்ஸ்இ கிருமி முதலில் பிரிட்டனில் இவ்வாண்டு தொடக்கத்தில் கண்டுபிடிக்கப்பட்டது. மற்ற வகை கிருமிகளைவிட அது 10 விழுக்காடு அதிகமாகப் பரவக்கூடியது.


சேவல் முட்டை கேட்ட வாடிக்கையாளர், அதிர்ச்சியில் கடைக்காரர்

மலேசியாவில் கோழிச் சோறு (chicken rice) விற்கும் கடைக்கு வந்த கோரிக்கையைக் கேட்டு மலைத்துவிட்டார் அந்த கடையின் உரிமையாளர்.

 இப்போதெல்லாம் இருக்கும் இடத்தில் இருந்தபடியே உணவைக் கொண்டு வரும் 'கிராப்', 'ஃபுட்பாண்டா' போன்ற உணவு விநியோக சேவைகள் வழக்கமாகிவிட்டன. இந்தியாவில் 'சுவிகி' நிறுவனம் இதற்கு பிரபலம்.

 பல சமயம் இதில் சர்ச்சைகளும் எழுவதுண்டு. சில சமயம் உணவைத் தாமதமாகக் கொண்டு வருகிறார்கள் என உணவு விநியோக ஊழியர்களை வாடிக்கையாளர்கள் சாடுவதுண்டு.
 சில சமயம் வாடிக்கையாளர்கள் வினோதமான கோரிக்கைகளை முன்வைக்கிறார்கள் என உணவுக் கடைக்காரர்கள் சாடுவதுண்டு. அதுவும் சில வாடிக்கையாளர்களின் கோரிக்கைகளை ஏற்பதைவிட அவர்கள் ஏற்காமலே இருக்கலாம்.

 இங்கு அதுபோல பல கோரிக்கைகளை முன்வைத்த ஒரு வாடிக்கையாளரின் பதிவு இணையத்தில் பிரபலமாகி வந்துள்ளது.

 ஆசியாவில் குறிப்பாக சிங்கப்பூர் மலேசியாவில் பிரபலமானது கோழிச்சோறு (சிக்கன் ரைஸ்). மலேசியாவில் ஒரு வாடிக்கையாளர் 'ரோஸ்டர் சிக்கன் ரைஸ்' கடையில் 'ஃபுட்பாண்டா' செயலி மூலம் கோழிச்சோறு வாங்க முற்பட்டிருக்கிறார்.

 அவர் வாங்கியது என்னவோ இரண்டு கோழிச்சோறு பொட்டலங்கள், இரு 'மரினேட்டட்' (marinated) முட்டைகள். ஆனால் அதற்காக 10 கோரிக்கைகளை முன்வைத்துள்ளார் அவர். அவரது கோரிக்கைகள் இதோ:

 1. கோழி எலும்பு அகற்றப்படவேண்டும். எலும்பு கடித்தால் என் பற்கள் வலிக்கும்
 2. மிளகாய்ச் சாறு சுவையாக இருக்கிறது, எனக்கு 9 பொட்டலங்கள் வேண்டும். நன்றி.
 3. கூடுதல் ஸ்பிரிங் அனியன்ஸ்(spring onions). அதுவும் புதிதாக இருக்க வேண்டும் இல்லை என்றால் எனக்கு உடல் உபாதைகள் ஏற்படும்
 4. சாற்றை சோற்றுடன் கலக்காமல் தனியாகத் தரவும். இல்லையென்றால் சோறு குழைந்துவிடும்.
 5. சோற்றை தாளில் மடிக்கவேண்டாம். சுவை இருக்காது.
 6. கொஞ்சம் அஸாம் 'சூப்' கொடுத்தால் சிறப்பு. இதற்கு முன்னால் தந்துள்ளீர்கள். எனக்கு மூன்று வேண்டும்.
 7. சுவைத்துப்பார்க்க கோழி பாதம் கொடுக்க முடியுமா?
 8. ஸ்பூன் கொடுக்க மறக்காதீர்கள்.
 9. என் உணவை 5 நிமிடத்தில் தயார் செய்துவிடுங்கள் ஏனெனில் எங்களுக்கு மிகவும் பசிக்கிறது.
 10. உங்கள் ஒத்துழைப்புக்கு நன்றி.

இப்படியெல்லாம் கட்டுப்பாடுகளும் கோரிக்கைகளும் முன்வைத்த வாடிக்கையாளர் அடுத்து கேட்டதுதான் கடைக்காரரைத் திக்குமுக்காட வைத்தது.

 அவர் கேட்ட இரு முட்டைகள் சேவல் முட்டைகளாக இருக்கவேண்டுமாம். அவை சுவையாக இருக்கும் என்று கேள்விப்பட்டதால்தானாம்.

 அந்தோனி டே என்பவர் தமது ஃபேஸ்புக் பக்கத்தில் ஏப்ரல் 19ஆம் தேதி இதனைப் பதிவிட்டிருந்தார். முழுமையாக சீனத்தில் எழுதப்பட்டிருந்த அந்த கோரிக்கைகளை 'தி மதர்‌ஷிப்' இணையத்தளம் ஆங்கிலத்தில் மொழி பெயர்த்திருந்தது.

 வாடிக்கையாளருக்கு சேவல் முட்டை கிடைத்ததா என்பதுதான் தெரியவில்லை.


கோலாலம்பூரில் கனமழை; வெள்ளநீரில் மூழ்கிய பிரதான சாலைகள்

மலேசியத் தலைநகர் கோலாலம்பூரில் திங்கட்கிழமை (ஏப்ரல் 25) பிற்பகல் 3 மணியளவில் பெய்த கனமழை காரணமாக சில பிரதான சாலைகள் வெள்ளநீரில் மூழ்கின.

பாதிக்கப்பட்ட இடங்களைக் காட்டும் புகைப்படங்களை ஒருங்கிணைந்த போக்குவரத்து தகவல் முறை (ஐடிஸ்) சமூக ஊடகங்களில் பகிர்ந்தது.

ஜாலான் பார்லிமன், ஜாலான் செகாம்புட், ஜாலான் குச்சிங், ஜாலான் அம்பாங் உள்ளிட்டவை அந்தச் சாலைகளில் அடங்கும்.

“நகர் மையப் பகுதியில் கனமழை பெய்கிறது. வாகனமோட்டிகள் வாகனம் ஓட்டும்போது கவனத்துடன் செல்லுமாறு அறிவுறுத்தப்படுகின்றனர்,” என்று ஐடிஸ் அமைப்பு அதன் ஃபேஸ்புக் பக்கத்தில் கூறியது.

ஜாலான் புடு, ஜாலான் மகாராஜாலெலா, ஜாலான் துன் ரசாக் போன்ற பிரதான சாலைகளில் கடும் போக்குவரத்து நெரிசல் ஏற்பட்டதைப் படங்கள் காட்டின.

Tweet URL

Tweet URL


நாகேந்திரனின் நல்லுடல் வெள்ளிக்கிழமை ஈப்போவில் அடக்கம் செய்யப்படும்

போதைப் பொருள் கடத்தியதற்காக மரண தண்டனை நிறைவேற்றப்பட்ட மலேசியர் நாகேந்திரன் கே தர்மலிங்கத்தின் நல்லுடல் வரும் வெள்ளிக்கிழமை (ஏப்ரல் 29) அன்று ஈப்போவின் பந்தோங்கில் அடக்கம் செய்யப்படும்.

அவரது சகோதரி சர்மிளா தர்மலிங்கம் புதன்கிழமை (ஏப்ரல் 27) அன்று கூறியதாக மலேசியாவின் தி ஸ்டார் செய்தித்தாள் தெரிவித்தது.

தஞ்சோங் ரம்புத்தானில் உள்ள அவர்களது இல்லத்தில் சடங்குகள் செய்யப்பட்ட பின்னர், பிற்பகல் அளவில் நாகேந்திரனின் நல்லுடல் அடக்கம் செய்யப்படும் என்று அவர் குறிப்பிட்டார்.

நாகேந்திரனின் நல்லுடல் நள்ளிரவுக்குப் பின்னர் அவரது இல்லத்தை அடைந்தது.

சிங்கப்பூரிலிருந்து ஜோகூர் பாருவுக்கு விமானம் வழியாகவும் அங்கிருந்து ஈப்போவுக்கு வாகனம் வழியாகவும் அவரது நல்லுடல் கொண்டு செல்லப்பட்டது.


பொது விடுமுறையில் சிங்கப்பூரர்களின் வருகைக்காகத் தயாராகும்  ஜொகூர்

நீண்ட வாரயிறுதி பொது விடுமுறையின்போது, சிங்கப்பூரிலிருந்து ஜொகூருக்குப் பத்தாயிரத்துக்கும் மேற்பட்ட வாகனங்கள் நுழையும் என எதிர்பார்க்கப்படுகிறது. இதனை முன்னிட்டு ஜொகூர் காவல் துறை ஆயத்தமாகி வருகிறது.

ஏப்ரல் ஒன்று முதல் இரு நாடுகளுக்கிடையே தரைவழி எல்லைகள் முழுமையாகத் திறக்கப்பட்டன. அந்தத் தேதியிலிருந்து ஒவ்வொரு நாளும் கிட்டத்தட்ட 70,000 பேர் சிங்கப்பூரிலிருந்து மலேசியாவுக்குச் செல்வதாக ஜொகூர் மாநில காவல் துறை ஆணையர் தெரிவித்தார். இவற்றில் பாதி பேர் சொந்த வாகனங்களில் பயணம் செய்தனர் என அவர் குறிப்பிட்டார்.

பொது விடுமுறையை முன்னிட்டு மலேசியாவின் மற்ற மாநிலங்களிலிருந்து பலரும் ஜொகூருக்கு வருவர் என எதிர்பார்க்கப்படுகிறது. இதனால் அங்கு போக்குவரத்து நெரிசல் ஏற்படும் சாத்தியம் இருப்பதாகக் கூறப்பட்டது.

விபத்துகள் அதிகம் ஏற்படும் இடங்களுக்கும், போக்குவரத்து நெரிசல் இருக்கும் பகுதிகளுக்கும் கூடுதல் காவல் துறை அதிகாரிகள் பணியில் அமர்த்தப்படுவர் எனத் தெரிவிக்கப்பட்டது.